7 ahli sindiket ‘beli’ kad ATM diberkas
Oleh DIYANATUL ATIQAH ZAKARYA

11 Januari 2022, 4:08 pm
MELAKA – Sepasang kekasih antara tujuh individu diberkas selepas dipercayai menjalankan sindiket keldai akaun dengan memperdayakan golongan ‘terdesak’ menyerahkan kad ATM, minggu lalu.
Kesemua suspek berusia antara 21 hingga 40 tahun diberkas dalam empat serbuan berasingan di Alor Gajah serta Selangor pada 4 dan 5 Januari lalu.
Ketua Polis Melaka, Datuk Abdul Majid Mohd. Ali berkata, sindiket itu berjaya ditumpaskan selepas seorang mangsa yang merupakan tukang kebun membuat loporan polis pada 3 Januari lalu.
Katanya, menurut laporan dibuat mangsa, ahli sindiket itu telah menawarkan peluang pekerjaan kepadanya dan meminta menyerahkan kad ATM untuk memperoleh upah sebanyak RM300.
“Suspek yang merupakan pasangan kekasih berusia 21 dan 30 tahun dipercayai telah memperdayakan seorang tukang kebun berusia 30 tahun dengan menyuruhnya menyerahkan kad ATM beserta nombor pin pada 21 November lalu.
“Pengadu kemudian menyerahkan dua keping kad ATM miliknya sebelum diberikan upah 300 bagi setiap kad,” katanya pada sidang akhbar di Ibu Pejabat Polis Kontinjen (IPK) Melaka, di sini, hari ini. – K! ONLINE


Laluan sekitar jejantas SMK Pengkalan Permatang ditutup 3 hari
Oleh ISKANDAR SHAH MOHAMED

11 Januari 2022, 4:54 pm
KUALA SELANGOR – Laluan kawasan jejantas pejalan kaki berhampiran Sekolah Menengah Kebangsaan (SMK) Pengkalan Permatang di sini, yang merekah akan ditutup selama tiga hari bermula malam ini.
Penutupan sementara jalan bagi semua kenderaan itu ekoran pelaksanaan kerja menurunkan rasuk jejantas tersebut.
Jabatan Kerja Raya (JKR) Kuala Selangor berkata, kerja penurunan rasuk itu akan dijalankan pihaknya mulai 11 malam hingga 6.30 pagi Khamis ini.
Katanya, penutupan Jalan Klang-Sabak Bernam di lokasi itu akan mengakibatkan gangguan lalu lintas kepada pengguna.
“Bagi pemandu kenderaan berat, mereka  boleh menggunakan laluan alternatif di Jalan Sungai Terap, Jalan Raja Musa dan Jalan Rawang 1.
“Kenderaan ringan pula diminta menggunakan laluan alternatif di Jalan Bukit Belimbing,” katanya dalam kenyataan hari ini. -K! ONLINE


Pelukis guna wanita sebagai berus lukisan
Oleh KOSMO!

11 Januari 2022, 5:00 pm
MOSCOW – Seorang pelukis di Rusia mempunyai cara tersendiri lagi unik untuk mewarnakan karyanya dengan menjadikan badan wanita sebagai berus lukisan, lapor laman Oddity Central, kelmarin.
Albert Zakirov  berkata,  teknik tersebut sudah dipraktikkan sejak zaman 80-an lagi ketika dia masih berada di kolej seni lukisan.
“Ketika itu, teknik menggunakan badan wanita sebagai berus dibuat secara rahsia kerana ia terlalu kontroversi untuk dipersembahkan kepada umum.
“Hanya pada tahun 2000, saya mula melakukan proses melukis menggunakan badan wanita termasuk wanita bogel secara terang-terangan,” kata Zakirov.
Menurutnya,  pemilihan wanita sebagai ‘berus manusia’ bukan di atas alasan peribadi seperti hubungan intim dengannya tetapi atas kesanggupan model tersebut.
“Namun sekarang, bagi wanita yang mahu menjadi ‘berus manusia’, mereka  diminta untuk memakai pelitup muka agar identiti mereka dilindungi bagi mengelak timbul masalah di masa hadapan.

“Ini kerana kebanyakan teman lelaki wanita-wanita  ini tidak begitu menggemari idea kekasih mereka menjadi berus lukisan,” jelasnya. – Agensi


Pengecilan hutan punca krisis hidupan liar dan Orang Asli
Oleh EDDY AQMAL MOHAMED HAMIDI

11 Januari 2022, 4:49 pm
PUTRAJAYA – Jaringan Kampung Orang Asli Kelantan (JKOAK) mendesak kerajaan agar mengambil serius isu krisis hidupan liar yang mengancam nyawa Orang Asli dan mencari penyelesaian sebaiknya agar ia tidak berlarutan.
Wakil Orang Asli Temiar, Nasir Dollah, 32, berkata, krisis tersebut terjadi disebabkan aktiviti pembalakan tidak terkawal, perlombongan serta pembukaan ladang-ladang berskala besar yang mengakibatkan kawasan hutan semakin mengecil.
“Sudah pastinya apabila kawasan berhutan semakin mengecil, hidupan-hidupan liar seperti harimau dan gajang terutamanya terpaksa mencari makanan mereka di tempat lain sehingga masuk ke kampung-kampung Orang Asli.
“Kami tidak menyalahkan haiwan kerana mereka hanyalah haiwan namun pihak berwajib haruslah memainkan peranan agar tiada lagi penduduk Orang Asli yang menjadi korban,” katanya kepada pemberita ketika ditemui selepas menyerahkan memorandum tuntutan berhubung isu berkenaan kepada Pejabat Perdana Menteri di Putra Perdana di sini hari ini.
Menurut Nasir, susulan kejadian serangan harimau yang mengorbankan seorang lelaki di Kampung Sau, Pos Bihai, Gua Musang, Kelantan pada 7 Januari lalu, penduduk Orang Asli mula hidup dalam ketakutan dan terpaksa bergilir-gilir mengawal kawasan tempat tinggal mereka.
“Selain hidup dalam ketakutan, keadaan semakin rumit apabila kami kini terpaksa berkurung sehingga menyukarkan untuk mendapatkan bekalan makanan.

“Jadi kami ingin mendesak pihak kerajaan agar mengambil satu tindakan bagi mengatasi perkara ini kerana penduduk kampung kini tidak dapat bekerja di ladang dan mencari sumber makanan akibat harimau yang masih berkeliaran di kawasan perkampungan.,” tegas beliau.
Jelas beliau, aduan berhubung perkara itu telah dibuat kepada Jabatan Perhilitan Daerah Gua Musang namun sehingga kini, tiga ekor harimau yang berkeliaran di sembilan buah kampung di Pos Bihai masih belum dapat ditangkap sehingga menimbulkan kegusaran penduduk.
Sementara itu, peguam dan juga aktivis, Siti Kasim yang turut hadir menyerahkan memorandum tersebut berkata, pihaknya akan memberi masa sehingga 14 hari untuk mendapatkan maklum balas daripada pihak kerajaan.
“Kita mahu mendapatkan kemas kini situasi berkenaan dalam masa terdekat dan jika tiada apa-apa perkembangan, kita mungkin akan membawa keluarga mangsa yang maut dibaham harimau itu untuk memberi kenyataan tentang apa yang telah berlaku.
“Sebahagian daripada kandungan memorandum yang kita kemukakan adalah tentang tindakan yang diambil oleh agensi kerajaan terlibat di mana tiada langsung perbincangan yang dibuat bersama Orang Asli dalam usaha mengatasi masalah ini,” katanya.
Antara tuntutan yang disenarikan dalam memorandum tersebut adalah pihak Kerajaan Persekutuan mencari penyelesaian bersama Kerajaan Negeri Kelantan bagi memastikan tiada lagi kawasan hutan yang akan diluluskan bagi tujuan pembalakan, perladangan dan perlombongan.
Turut dituntut adalah agar kerajaan membatalkan dengan kadar segera kelulusan cadangan pembinaan Empangan Hidroelektrik Mega di Sungai Nenggiri, Gua Musang, Kelantan dan menjalankan siasatan terperinci berhubung tragedi yang mengorbankan nyawa seorang lelaki Orang Asli memandangkan tindakan tidak efisien yang diambil oleh pihak berwajib. – K! ONLINE


Jika mahu pinda Akta 672, mereka kena ‘pinang’ kita
Oleh AMREE AHMAD

11 Januari 2022, 5:00 pm
PUTRAJAYA – Tujuh negeri yang enggan meratifikasi Akta Pengurusan Sisa Pepejal dan Pembersihan Awam 2007 perlu memohon jika mereka mahu ada pindaan bagi klausa tertentu.
Negeri-negeri berkenaan bagaimanapun dialu-alukan memperakui Akta 672 itu sekiranya berasa obligasi tugas tersebut diserahkan secara mutlak kepada pihak kerajaan persekutuan.
Demikian jaminan Menteri Perumahan dan Kerajaan Tempatan, Datuk Seri Reezal Merican Naina Merican sebagai merujuk isu tapak sampah haram di negeri yang tiada akta berkenaan.
“Kalau hendak pinda (klausa) tertentu, perlulah mohon sebab mereka kena ‘pinang’ kita tetapi saya tidak boleh bagi jawapan terus, kerana ini harus dibawa kepada Kabinet pula,” katanya.
Beliau berkata pada sidang akhbar selepas menyerahkan watikah pelantikan 25 ahli Panel Berkepakaran buat julung kali bagi isu perumahan negara di Hotel Le Meridien, di sini hari ini.
Isu lambakan tapak sampah haram berleluasa di negeri yang belum lagi meratifikasi Akta 672 pernah disuarakan Ketua Pegawai Eksekutif Alam Flora Sdn. Bhd., Datuk Mohd. Zain Hassan.- K! ONLINE


Penganggur lepas, bebas atas kesalahan rogol 2 remaja bawah umur
Oleh NUZULSHAM SHAMSUDDIN

11 Januari 2022, 4:24 pm
PUTRAJAYA – Seorang penganggur terkedu apabila Mahkamah Rayuan di sini hari ini melepas dan membebaskannya daripada hukuman penjara 22 tahun dan lapan sebatan atas kesalahan merogol dua remaja bawah umur, lapan tahun lalu.
Sejurus selepas tamat prosiding, meskipun diterangkan oleh peguam-peguamnya mengenai pembebasannya itu, Muhmed Azroel Hassan,31, selaku perayu dilihat seperti tidak percaya dibebaskan selepas lapan tahun ditahan di penjara.
Terdahulu, panel tiga hakim yang diketuai Datuk Kamaludin Md. Said dan bersidang bersama-sama Datuk M. Gunalan dan Datuk Hashim Hamzah sebulat suara memutuskan untuk melepas dan membebaskan Muhmed Azroel selepas membenarkan rayuannya.
“Kami mendapati terdapat merit dalam rayuan dan mendapati Mahkamah Sesyen telah terkhilaf apabila membuat keputusan hanya berdasarkan bukti dengar cakap. Mahkamah juga dapati adalah tidak selamat untuk mengekalkan sabitan dan hukuman apabila pengecaman mangsa ke atas perayu juga tidak selamat.
“Oleh itu, mahkamah membenarkan rayuan perayu (Muhmed Azroel) dan mengetepikan sabitan serta hukuman terhadapnya,”kata Hakim Gunalan ketika membaca penghakiman.
Pada prosiding hari ini, Muhmed Azroel diwakili Zuhaidie Akmal Hassan Basri dan Raja Mohd. Afiq Raja Azmi manakala pihak pendakwaan yang dinamakan sebagai responden dikendalikan oleh Timbalan Pendakwa Raya, How May Ling.

Dalam prosiding yang sama, enam lagi perayu termasuk tiga remaja bawah umur (berumur antara 14 hingga 17 tahun ketika kejadian) dalam rayuan kes yang sama tidak begitu bernasib baik seperti Muhmed Azroel apabila panel yang sama mengekalkan sabitan salah atas kesalahan merogol mangsa-mangsa yang sama. – K! ONLINE


Pahang kenal pasti tapak sekolah baharu elak banjir
Oleh KOSMO!

11 Januari 2022, 4:58 pm
Oleh NORHAFIZAN ZULKIFLI
TEMERLOH – Kerajaan negeri sedia menyediakan tapak sekolah baharu bagi memindahkan sekolah yang sering dilanda banjir dalam usaha mengelakkan kerugian dan kesan pembelajaran kepada pelajar akibat bencana itu setiap tahun.
Pengerusi Jawankuasa Hal Ehwal Agama Islam dan Pendidikan Negeri, Datuk Syed Ibrahim Syed Ahmad berkata, pada masa ini kerajaan negeri telah mengenal pasti beberapa kawasan yang diyakini bebas daripada banjir.
“Ia merupakan perancangan jangka panjang yang dicadangkan oleh Menteri Besar, Datuk Seri Wan Rosdy Wan Ismail selepas beliau mengadakan lawatan dan kerja-kerja pembersihan di Sekolah Menengah Kebangsan Pulau Tawar Jerantut sebelum ini.
“Kami bersedia membantu kerajaan Persekutuan menyediakan tapak baharu sekiranya Kerajaan Persekutuan dapat menyediakan peruntukan, beberapa tapak dan tanah yang diyakini selamat, tinggi sekiranya banjir berlaku telah dikenal pasti,”katanya dalam sidang akhbar selepas meninjau keadaan Sekolah Kebangsaan Paya Taram di sini, hari ini. – K! ONLINE.


Separuh jiwa saya telah hilang – Kid Search
Oleh HANISAH SELAMAT

11 Januari 2022, 4:47 pm
KUALA LUMPUR – Pemain gitar Search, Kid menganggap pemergian isteri tercinta, Allahyarham Noraznin Yusof pada 29 November, tahun lalu umpama membawa bersama sebahagian daripada dirinya.
Kata pemilik nama sebenar Hamzah Md Taib itu, hampir tiga dekad hidup bersama, Allahyarham bukan sekadar isteri dan belahan jiwa malah tulang belakang terhadap kerjaya seninya.
“Kehilangan arwah memberi impak yang besar terhadap kami sekeluarga terutama saya kerana kami sudah lama hidup bersama dengannya. Anak sulung pun sudah berumur 26 tahun, manakala anak bongsu bakal menduduki Sijil Pelajaran Malaysia (SPM).
“Sepanjang kehidupan kami, arwah adalah insan yang sanggup berkorban segala-galanya untuk anak-anak dan saya bagi memastikan kami tidak kurang apa pun.
“Dia juga membantu dalam kerja penghasilan video muzik serta saluran YouTube membabitkan kerjaya seni saya menggunakan kepakarannya sebagai pereka grafik kanan sepanjang 18 tahun berkhidmat di sebuah stesen televisyen.
“Sudah pasti kehidupan kami berubah selepas ketiadaannya. Apa pun saya reda selain bersyukur dapat menjaga isteri sehingga akhir hayatnya,” katanya ketika ditemui pada sesi memperkenalkan vokalis Search, baru-baru ini.

Allahyarham Noraznin menghembuskan nafas terakhir di Hospital Canselor Tuanku Muhriz UKM (HCTM) selepas hampir setahun bertarung dengan penyakit kanser darah myeloma tahap empat.
Arwah yang sebelum ini pernah koma selama 10 hari meninggalkan Kid bersama dua cahaya mata, Deanda dan Aaqil Naquidean.
Luah Kid lagi, walau menanggung rindu yang tidak berpenghujung, dia perlu kuat demi permata hati mereka malah akan terus memahat kukuh kenangan bersama insan teristimewa itu.
“Isteri saya seorang yang unik dan punya karektor tersendiri. Benda yang tidak itu yang dia hendak buat sebab dia sukakan cabaran. Ada saja idea dan sejenis yang kalau buat kerja pula memang bersungguh-sungguh.
“Dia juga sangat disayangi seluruh ahli keluarga saya. Itu yang buat saya kagum dengan keperibadiannya yang pandai mengambil hati orang.
“Kami amat memahami satu sama lain. Sampai satu tahap, saya tidak perlu menceritakan masalah, tetapi, arwah sendiri dapat hidu kalau saya berdepan kesulitan.
“Sebenarnya hanya menerusi gerak mata saja arwah bagai tahu fikiran saya. Contohnya, dalam satu acara dia tahu saya hendak balik sebaik kami berpandangan,” katanya lagi.
Berkongsi lebih lanjut, ketika mendapat berita mengenai serangan penyakit berkenaan pada akhir 2020, dia nekad untuk berjuang bersama-sama melawan kanser tersebut.
“Allahyarham seorang yang kuat semangat dan sebagai suami saya berjanji untuk jangan patah semangat dan di sisinya memberi sepenuh perhatian seperti mana dia sentiasa ada disamping saya selama ini.
“Alhamdulillah, bagi saya kesempatan untuk berbakti kepadanya hingga ke akhir hayat.
Sebelum pemergian arwah, saya dan anak menjenguknya di hospital pada tengah malam tersebut.
“Saya dan anak pulang jam 3.30 pagi tetapi sejam kemudian, saya menerima panggilan telefon hospital memaklumkan isteri sedang nazak. Sebaik sampai saya pegang tangan dan cium dahinya.
“Saya bisikkan kalimah syahadah dan bagi tahu sudah memaafkan segala dosanya selain saya sendiri memohon maaf kepadanya. Kemudian arwah pergi dengan tenang,” luahnya mengenang detik terakhir dengan Allahyarham.
Dedah Kid lagi, Allahyarham pernah meninggalkan beberapa pesanan sebelum pemergiannya terutama menjaga kedua-dua cahaya mata mereka dengan baik. – K! ONLINE


Thailand negara terbaik persaraan di Asia 2022
Oleh KOSMO!

12 Januari 2022, 10:00 pm
BANGKOK – Thailand tersenarai sebagai negara terbaik di Asia untuk persaraan pada 2022 oleh majalah International Living, lapor laman berita The Thaiger semalam.
Bukan itu sahaja, negara itu juga berada pada kedudukan ke-11 dalam senarai negara terbaik global untuk persaraan pada 2022.
Panama, Costa Rica dan Mexico pula berada pada kedudukan tiga teratas.
Indeks persaraan global tahunan majalah itu dijaringkan pada beberapa kategori termasuk perumahan, faedah, visa dan kediaman, hiburan serta iklim.
Thailand tersenarai sebagai negara nombor satu di Asia pada tahun ini berdasarkan faktor seperti pantainya, iklim tropika, pelbagai pilihan kehidupan mampu milik, kos perubatan yang berpatutan dan proses visa yang mudah untuk pesara.
Menurut majalah itu, Bangkok, Chiang Mai, Phuket dan Hua Hin adalah bandar-bandar teratas untuk didiami.

Kos persaraan di Thailand hanya menelan belanja sekitar 33,500 baht (RM4,199.48) dan sebuah apartmen berharga sekitar 13,400 baht (RM1,697.79) hingga 16,750 baht (RM2,099.74).
Majalah itu memberikan Thailand skor 72.9 pada sistemnya berdasarkan faedah perolehan semula.
Skor negara-negara lain di Asia pula diikuti Kemboja (72.3), Malaysia (72) Indonesia (69) dan Vietnam (68.3).
Panama malah disenaraikan dalam indeks majalah itu sebagai tempat persaraan terbaik dunia dengan skor 86.1 disebabkan memiliki iklim tropika, kos sara hidup yang berpatutan dan penduduk yang mesra. – Agensi


Pemegang pasport Jepun, Singapura paling berkuasa 2022
Oleh KOSMO!

12 Januari 2022, 10:30 pm
MONTREAL, KANADA – Satu data ranking global bagi tahun 2022 mendedahkkan bahawa pemegang pasport Jepun dan Singapura adalah yang paling berkuasa kerana boleh memasuki 192 buah negara tanpa memerlukan visa, lapor portal berita MailOnline semalam.
Selain itu, Jerman dan Korea Selatan berkongsi tempat kedua dengan pemegang pasport dari kedua-dua negara itu mempunyai akses untuk memasuki 190 buah negara tanpa visa.
Dalam masa sama, Finland, Itali, Luxembourg dan Sepanyol pula berkongsi kedudukan ketiga dengan skor sebanyak 189.
Kedudukan tersebut dikeluarkan oleh Henley Passport Index berdasarkan data eksklusif daripada Persatuan Pengangkutan Udara Antarabangsa (IATA).
Ia dikira berdasarkan bagaimana pemegang pasport sesebuah negara boleh memasuki negara-negara lain tanpa menggunakan visa.
“Perbezaan ketara bagi pergerakan global antara negara-negara kaya dengan miskin menjadi penekanan utama pada tahun lepas ekoran kewujudan varian Omicron yang menyebabkan langkah-langkah sekatan ke atas negara-negara di Afrika dilaksanakan,” demikian menurut kenyataan yang dikeluarkan.

Sementara itu, data yang sama turut mendapati bahawa Malaysia berada pada kedudukan ke-12 dengan pemegang pasport negara ini mempunyai akses tanpa visa ke 179 buah negara. – AGENSI


Azam saman Lalitha RM10 juta
Oleh MOHD. HUSNI MOHD. NOOR

12 Januari 2022, 9:31 pm
PUTRAJAYA – Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki memfailkan saman sebanyak RM10 juta kepada bekas penyelidik Pusat Memerangi Kronisme dan Korupsi (C4), Lalitha Kunaratnam.
Perkara itu dimaklumkan peguam cara, Megat Abdul Munir menerusi kenyataan akhbar, hari ini.
Menurutnya, tuntutan saman fitnah itu difailkan di Mahkamah Tinggi Kuala Lumpur, hari ini selepas Lalitha gagal memberi sebarang maklum balas terhadap surat tuntutan (LOD) bertarikh 6 Januari lalu.
“Saman fitnah itu dikeluarkan berikutan penerbitan sebuah artikel sebuah portal agensi berita, masing-masing pada 26 Oktober dan 15 Disember tahun lalu.
“Berdasarkan penyataan tuntutan yang difailkan di Mahkamah Tinggi Kuala Lumpur hari ini, plaintif menegaskan bahawa tajuk artikel-artikel tersebut iaitu “Business Ties Among MACC Leadership: How Deep Does It Go?” adalah bersifat sensasi, skandal, menjengkelkan dan menjelekkan.
“Ini kerana artikel tersebut telah didrafkan, diterbitkan dan diterbitkan semula dengan niat-niat jahat bagi memberi kesan dan gambaran yang amat buruk kepada
pembaca,” katanya.

Dengan kata lain, katanya, kenyataan fitnah artikel-artikel tersebut diterbit dan diterbitkan semula tanpa membuat sebarang pengesahan fakta secara terus atau memberi peluang kepada plaintiff.
Megat berkata, anak guamnya hanya menggunakan hak seperti diperuntukkan dalam Perlembagaan Persekutuan dan perundangan berkaitan, untuk mencari penyelesaian bersesuaian di mahkamah di negara ini.
Katanya, beliau juga menuntut perintah mahkamah supaya Lalitha memadam kenyataan atau artikel berkenaan dalam masa tiga hari dari tarikh penghakiman dan permohonan maaf secara terbuka. – K! ONLINE


Pengantin potong rambut sebelum resepsi tanda permulaan baharu
Oleh KOSMO!

12 Januari 2022, 9:00 pm
COLUMBUS, GEORGIA – Seorang pengantin perempuan mengejutkan tetamu jemputan kerana bertindak memotong rambutnya ketika selang waktu antara upacara perkahwinan dengan resepsi majlis bagi mendapatkan penampilan terbaharu, lapor portal berita MailOnline semalam.
Alyssa Welch, yang merupakan seorang pendandan rambut dari Columbus, Georgia, bertindak demikian dengan bantuan rakan sekerjanya.
Dia bertindak demikian sejurus selepas upacara pemeteraian perkahwinan dan sebelum menyertai majlis resepsi di mana pada kebiasaannya, pasangan pengantin akan menukar busana baharu.
Aksinya itu dirakam dan dikongsikan di TikTok, di mana Welch telah memotong rambutnya sepanjang 15 sentimeter.
Video tersebut menjadi tular dan menerima pelbagai pandangan daripada pengguna media sosial.
“Saya amat menyukai trend ini. Saya berpendapat ia adalah simbolik kepada tindakan menamatkan kehidupan lama untuk memulakan kehidupan baharu,” kata seorang pengguna.

“Ini adalah perubahan perkahwinan kegemaran saya. Jika boleh kembali ke masa lalu, saya akan melakukan perkara yang sama,” tulis seorang lagi netizen. – AGENSI


Remaja hilang lebih 30 jam ditemui selamat
Oleh AIMUNI TUAN LAH

12 Januari 2022, 10:03 pm
GUA MUSANG – Seorang remaja lelaki yang dipercayai ‘ghaib’ selepas membuang air kecil dalam semak berhampiran rumahnya di Kampung Pasir Linggi ditemui selamat petang tadi selepas lebih 30 jam hilang.
Ketua Polis Daerah Gua Musang, Superintendan Sik Choon Foo berkata, Muhammad Iznun Al Azim Mahadi, 13, ditemui pada pukul 5.30 petang dalam keadaan lemah kira-kira dua kilometer dari rumahnya.
Katanya, penduduk kampung menemui mangsa berhampiran sebuah jambatan di kampung itu selepas usaha mencari dilakukan pagi tadi.
“Mangsa ditemui lengkap memakai baju kemeja-t lengan pendek berwarna merah berlogo Mickey Mouse dan berseluar pendek warna hitam.
“Mangsa sudah diserahkan kepada ahli keluarga. Selain itu, operasi mencari dan menyelamat (SAR) mangsa terus ditamatkan,” katanya.
Kosmo! Online hari ini melaporkan, seorang remaja lelaki tingkatan satu dilaporkan hilang selepas membuang air kecil di sebalik kawasan semak berhampiran rumahnya di Kampung Pasir Linggi di sini kelmarin.

Choon Foo berkata, mangsa, merupakan pelajar Sekolah Menengah Kebangsaan (SMK) Laloh, Kuala Krai dipercayai keluar dari rumah kira-kira pukul 9 malam sebelum ibunya menyedari remaja itu tidak pulang kira-kira pukul 3 pagi semalam.
Katanya, sebelum itu mangsa dikatakan melepak bersama dua rakan baiknya di hadapan rumah sambil bermain telefon bimbit. -K! ONLINE


Shebby meninggal dunia akibat serangan jantung di Johor
Oleh KHAIRUL MOHD. ALI

12 Januari 2022, 9:47 pm
JOHOR BAHRU – Bekas pemain bola sepak kebangsaan Malaysia dan juga pasukan bola sepak Johor FA, Shebby Singh disahkan meninggal dunia ketika sedang berbasikal di sekitar Sunway Iskandar, pukul 7 malam tadi.
Ketua Polis Daerah Iskandar Puteri, Asisten Komisioner Dzulkhairi Mukhtar mengesahkan perkara tersebut selepas dihubungi pemberita di sini.
“Ya, mangsa meninggal dunia ketika berbasikal di kawasan Bukit Sunway Nusajaya. Siasatan awal mendapati punca kejadian adalah dia terbabas ketika sedang berbasikal.
“Kejadian tersebut juga tiada kaitan dengan sebarang insiden langgar lari.
“Kita tunggu laporan bedah siasat sama ada mangsa meninggal dunia sebab serangan jantung atau akibat kemalangan,”katanya ketika dihubungi pemberita, sebentar tadi.
Difahamkan, mayat mendiang akan dihantar ke Hospital Sultanah Aminah (HSA) dekat sini untuk bedah siasat.

Berita yang tular di media sosial mendakwa Shebby Singh atau nama sebenarnya Serbegeth Singh meninggal dunia kerana mengalami serangan jantung.
Mendiang pernah menyarung jersi Harimau Malaya pada 1982 hingga 1991 dan telah beraksi pada sukan Asia di New Delhi pada 1982, sukan Asia di Seoul pada 1986 dan sukan Asia di Beijing 1990.
Selain itu, Shebby turut berjaya memenangi pingat emas Sukan Asia Tenggara (SEA) Kuala Lumpur pada tahun 1989.
Mendiang yang berasal daripada Johor itu turut pernah menyarung jersi Johor, Pahang, Perak, Negeri Sembilan dan Kuala Lumpur.
Beliau turut bergiat aktif sebagai pengulas sukan bola sepak tempatan dan antarabangsa.-K! ONLINE


Suami isteri antara ditahan terlibat sindiket edar ganja
Oleh AZAHAR HASHIM

12 Januari 2022, 9:38 pm
KULIM – Polis menahan lapan individu termasuk sepasang suami isteri kerana disyaki terlibat dalam sindiket pengedaran dadah jenis ganja di negeri ini dan Pulau Pinang sejak setahun lalu.
Ketua Polis Kedah, Komisioner Wan Hassan Wan Ahmad memberitahu, kesemua suspek berusia antara 29 hingga 49 tahun itu ditahan dalam lima serbuan berasingan di sini dan Pulau Pinang pada 6 dan 7 Januari lalu.
Kata beliau, penahanan tersebut turut membawa kepada rampasan sebanyak 58.98 kilogram (kg) ganja bernilai kira-kira RM147,450.
“Tangkapan pertama melibatkan pemandu bas kilang berusia 47 tahun di kawasan letak kenderaan di Kelang Lama di sini pada 6 Januari lalu.
“Pemeriksaan menemui ganja seberat 0.35 gram di dalam beg silangnya serta puluhan ketulan mampat dadah sama di dalam bas,” katanya pada sidang akhbar di Ibu Pejabat Polis Daerah Kulim di sini hari ini.
Beliau berkata, penahanan suspek itu kemudian membawa kepada tangkapan tujuh suspek termasuk pasangan suami isteri berusia 46 dan 29 tahun bersama sejumlah lagi dadah jenis sama.

Katanya, kesemua dadah itu dipercayai diperoleh dari negara jiran dan dibawa ke Kedah sebelum diagihkan dalam jumlah yang kecil.
“Jumlah dadah yang dirampas mampu membekalkan kepada kira-kira 200,000 penagih,” ujarnya.
Tambahnya, kesemua suspek yang didapati positif dadah direman sehingga esok dan siasatan dilakukan di bawah Seksyen 39B Akta Dadah Berbahaya 1952. – K! ONLINE


Asteroid berbahaya dekati Bumi 19 januari ini
Oleh KOSMO!

12 Januari 2022, 9:30 pm
WASHINGTON – Sebuah asteroid gergasi bersaiz sepanjang satu kilometer diramalkan melintasi Bumi pada 19 Januari pukul 10.51 pagi (waktu tempatan), lapor akhbar Daily Star semalam.
Asteroid (7482) 1994 PC1 itu semakin hampir dengan Bumi sehingga diklasifikasikan sebagai berpotensi berbahaya oleh Agensi Pentadbiran Aeronautik dan Angkasa Lepas Kebangsaan (NASA).
Batu angkasa lepas bersaiz hampir tiga kali ganda Bangunan Empire State itu diramalkan menghampiri Bumi pada jarak yang terlalu dekat sehingga ahli-ahli astronomi mungkin melihatnya menembusi ruang angkasa dengan kelajuan 70, 415.237 kilometer sejam.
Menurut mereka, ia tidak akan mendekati Bumi melebihi jarak sehingga 1.9 juta kilometer iaitu lima kali ganda jarak antara Bumi dan bulan.
Menurut laman web Inverse, batu angkasa lepas itu pertama kali dikesan oleh Robert McNaught dari Balai Cerap Spring Siding di Australia pada 9 Ogos 1994.
Ahli-ahli Astronomi turut mendapati bahawa batu angkasa itu mengorbit Matahari sekali setiap 1.57 tahun dan akan mendekati Bumi sekali setiap 30 tahun atau lebih.

Jarak yang akan dicatatkan pada kali ini adalah paling dekat dengan Bumi dan tidak akan paling hampir sehingga 200 tahun akan datang. – Agensi


Isu MyUbat ekoran kekeliruan pelanggan, pegawai
Oleh KOSMO!

12 Januari 2022, 11:42 pm
PETALING JAYA- Isu tular melibatkan perkhidmatan farmasi di Hospital Kuala Lumpur (HKL) baru-baru ini hanya merupakan satu kekeliruan yang timbul di antara pihak pengadu dan pegawai bertugas.
Pengarah HKL, Dr. Rohana Johan berkata, kekeliruan itu timbul apabila perkhidmatan MyUbat tidak dapat dilaksanakan berikutan masalah bekalan stok yang terhad.
“Bagi melaksanakan aplikasi MyUbat dan penghantaran melalui pos, ia memerlukan pembungkusan dua minggu lebih awal dari tarikh pesakit menerima ubat tersebut.
“Bagaimanapun, perkhidmatan itu akan dilaksanakan seperti biasa selepas stok bekalan ubat kembali normal,” katanya dalam satu kenyataan di sini tadi.
Katanya, HKL turut mengenal pasti pegawai terlibat dengan isu itu selain mengambil tindakan sewajarnya bagi memastikan insiden berkenaan tidak berulang.
“Pihak HKL akan mengambil tindakan untuk penambahbaikan perkhidmatan di semua kaunter perkhidmatan yang disediakan,” jelasnya. -K! ONLINE


PAPSMA mahu halang penyebaran berita palsu
Oleh LUQMAN RIDHWAN MOHAMED NOR

12 Januari 2022, 11:12 pm
PUTRAJAYA – Pertubuhan Kebangsaan Agensi Perkhidmatan Swasta Malaysia (PAPSMA) kesal dengan laporan-laporan berita tidak benar yang memberi gambaran negatif terhadap proses pengambilan pekerja asing terutamanya dari Indonesia.
Setiausaha Agungnya, Dr. N. Sukumaran berkata, laporan-laporan berita yang mengandungi maklumat tidak benar tersebut berkemungkinan telah dihasilkan oleh penulis bebas yang memperalatkan agensi-agensi media.
“Kami kesal dengan laporan tidak benar daripada organisasi tidak berkaitan mengenai proses pengambilan pekerja asing dan kos melampau membabitkannya.
“Ia (berita palsu) dibuat tanpa memahami proses-proses dan lain-lain prosedur berkaitan pengambilan pekerja asing yang berbeza antara negara,” katanya dalam satu kenyataan hari ini.
Justeru, Sukumaran berkata, PAPSMA akan terus menjalin kerjasama dengan Kementerian Sumber Manusia bagi menghalang penyebaran maklumat palsu berkenaan.
Beliau berkata, mereka juga berhasrat untuk menghalang tindakan tidak bertanggungjawab ejen-ejen haram yang mengutip wang dari majikan-majikan tempatan, bahkan gagal dikesan jika timbul sebarang masalah ketika atau selepas proses pengambilan pekerja.

“Ini akan membolehkan semua ejen pekerja asing berdaftar untuk menjalankan perniagaan secara beretika dan profesional, sekali gus mengekalkan imej baik negara berkaitan proses pengambilan golongan tersebut,” katanya.
Pada masa sama, Sukumaran berkata, pihaknya menyokong tindakan kementerian untuk membuka peluang kepada negara-negara lain terutamanya Bangladesh bagi menghantar tenaga kerja mereka ke sini.
Jelasnya, sebagaimana dimaklumkan oleh Menteri Sumber Manusia, Datuk Seri M. Saravanan, ia membuatkan industri bersifat lebih kompetitif dan tidak dimonopoli oleh negara-negara tertentu sahaja.
“PAPSMA bersetuju dengan langkah kementerian untuk menghapuskan semua ejen haram dan membenarkan hanya mereka yang berdaftar serta berlesen untuk menjalankan segala aktiviti berkaitan pengambilan pekerja asing di negara ini,” katanya. – K! ONLINE


Polis dilucut jawatan kerana sibuk buru Pokemon
Oleh KOSMO!

12 Januari 2022, 8:30 pm
LOS ANGELES – Dua anggota polis di Los Angeles, Amerika Syarikat, dilucutkan daripada jawatan selepas memilih untuk memburu Pokemon berbanding bertindak ke atas satu panggilan kes rompakan yang diterima, lapor akhbar Bangkok Post semalam.
Louis Lozano dan Eric Mitchell pada April 2017 dilaporkan sedang memandu di kawasan bandar tersebut bagi memburu Pokemon bernama Snorlax dan Togetic menerusi permainan Pokemon Go pada telefon pintar mereka.
Berdasarkan rakaman dalam kereta peronda, perbualan kedua-dua pegawai polis itu mendedahkan ada mendengar panggilan dari sebuah premis jualan berhubung kes rompakan, namun tidak mengendahkan laporan tersebut.
“Pegawai Mitchell memberitahu Lozani bahawa Snorlax tiba-tiba muncul.
“Dalam masa kira-kira 20 minit kemudian, rakaman mendedahkan bahawa mereka berdua berbincang mengenai Pokemon sambil memandu ke lokasi lain di mana Pokemon dalam permainan itu muncul,” kata dokumen undang-undang.
Kedua-dua pegawai itu didakwa bagi beberapa kesalahan salah laku. Mereka mengaku gagal bertindak ke atas panggilan kes rompakan ketika itu namun menafikan alasannya adalah bermain Pokemon Go. – AGENSI


Mustafa Khan pangku jawatan Pengarah JPJKK
Oleh MUHD AFIQ AL-HAFIZ MAT YUSOF

12 Januari 2022, 6:47 pm
KUALA LUMPUR – Timbalan Pengarah Jabatan Pencegahan Jenayah dan Keselamatan Komuniti (JPJKK)(Perancangan Strategik), Datuk Dr. Mustafa Khan Abdul Samat bakal memangku jawatan sebagai Pengarah JPJKK berkuat kuasa esok.
Ketua Polis Negara, Tan Sri Acryl Sani Abdullah Sani berkata, seluruh warga Polis Diraja Malaysia (PDRM) merakamkan setinggi-tinggi penghargaan kepada Datuk Ramli Din atas bakti yang dicurahkan.
“Beliau akan bersara wajib esok selepas hampir 35 tahun menabur bakti kepada PDRM. Semoga beliau dan isteri, Datin Fauziah Md Khalis serta keluarga sentiasa dirahmati Allah S.W.T.
“Syabas dan tahniah kepada Datuk Dr. Mustafa Khan yang bakal memangku jawatan Pengarah JPJKK serta isteri, Datin Nor Hamiah Abdul Hamid Hasani sebagai pemangku Pengerusi Perkep JPJKK,” katanya dalam kenyataan di sini hari ini.
Katanya, Majlis Serah Terima Tugas tersebut telah berlangsung di Dewan Tan Sri Abdul Rahman Hashim, Pusat Latihan Polis (Pulapol) hari ini. – K! ONLINE


‘Abang Viva’ minta orang ramai jangan salah faham
Oleh KOSMO!

12 Januari 2022, 7:29 pm
PETALING JAYA – Lelaki yang mendapat jolokan nama Abang Viva bersyukur apabila menerima sebuah motosikal berkuasa tinggi hari ini dan sangat menghargai hadiah yang diberikan oleh insan misteri tersebut.
Abang Viva atau nama sebenar, Azwan Omar, 30, melahirkan rasa syukur dan seronok serta menganggap pemberian tersebut sebagai satu bentuk perhargaan terhadap segala usaha beliau menghulurkan bantuan kepada mangsa banjir yang terjejas.
“Rasa gembira dapat motor hari ini. Insya-allah, bila dah dapat motor baru ini, akan mempermudahkan lagi urusan saya walaupun belum terfikir lagi dari segi perancangan menggunakan motor ini menjalankan misi seterusnya.
“Tapi buat masa sekarang saya akan gunakan untuk pergerakan ke tempat kerja secara harian,” katanya ketika dihubungi KOSMO sebentar tadi.
Sementara itu, menyentuh berkenaan penerimaan kenderaan ‘4X4’ yang ingin dihadiahkan oleh seorang usahawan, Azwan tidak melihat ia sebagai satu isu yang perlu dibangkitkan dan telah menerima tawaran pemberian kenderaan tersebut.
“Bagi saya hak masing-masing untuk berkata di media sosial yang mempunyai pelbagai tanggapan niat seorang individu ingin menghadiahkan saya kenderaan ‘4X4’ tersebut.

“Saya dah bincang dengan secara elok dengan pihak yang ingin memberi, tiada sebarang masalah, saya tidak menolak. Saya minta netizen jangan salah faham. Insyaallah, saya dah terima, tapi belum dapat lagi,” jelasnya lagi.
Tambahnya, beliau kini dalam persediaan meneruskan misi bantuan untuk sebuah program golongan yang memerlukan di Kuala Lumpur malam ini. – K!ONLINE


Tindakan pantas bomba selamatkan rumah daripada terbakar
Oleh NOR AINNA HAMZAH

12 Januari 2022, 7:35 pm
REMBAU – Hasil tindakan pantas bomba berjaya menyelamatkan sebuah rumah teres daripada musnah terbakar dalam kejadian berlaku di Taman Seri Bidara, di sini, petang tadi.
Dalam kejadian berkenaan sepasukan anggota bomba dari dua buah balai iaitu Balai Bomba dan Penyelamat Rembau serta Tampin dikejarkan ke lokasi kejadian sebaik menerima panggilan pada pukul 4.46 petang.
Menurut Ketua Balai Bomba dan Penyelamat Rembau, Penolong Penguasa Bomba, Mohd Arif Ahmad Osasi, pihaknya tiba di lokasi yang terletak sejauh lebih 12 kilometer pada pukul 5 petang.
“Sebaik tiba, terdapat kebakaran di bahagian bilik stor yang menempatkan pelbagai barang termasuk barangan elektrik. Kebakaran berjaya dikawal dan kita anggarkan kebakaran membabitkan kediaman konkrit berkenaan sekitar 20 peratus.
“Punca kebakaran sama ada berpunca dari barangan elektrik atau sebagainya masih dalam siasatan. Dalam kejadian ini juga tiada penghuni yang cedera,” katanya dalam satu kenyataan hari ini.-K! ONLINE


Didenda RM7,000 jual barang tidak perakui MCMC
Oleh NUZULSHAM SHAMSUDDIN

12 Januari 2022, 6:04 pm
PETALING JAYA – Padah menjual kelengkapan komunikasi tidak diperakui oleh Suruhanjaya Komunikasi dan Multimedia (MCMC), dua tahun lepas, seorang peniaga didenda RM7,000 oleh Mahkamah Sesyen di sini hari ini.
Hakim Norshila Kamaruddin menjatuhkan hukuman denda itu terhadap Ooi Hang Sheng, 27, selaku Orang Kena Saman (OKS) selepas lelaki itu mengaku bersalah atas pertuduhan disabitkan ke atasnya.
Sekiranya OKS gagal membayar jumlah denda itu, dia boleh dipenjara enam bulan dan OKS membayar jumlah denda itu.
Mengikut pertuduhan, OKS didakwa menjual tujuh unit Android TVBOX pelbagai jenama tidak diperakui sebagaimana dikehendaki di bawah Peraturan 16(1)(b) Peraturan-Peraturan Komunikasi dan Multimedia (Standard Teknik) 2000 di sebuah pasar raya di Damansara Uptown, di sini pukul 12.30 tengah hari pada 9 Julai 2020.
Berikutan itu pertuduhan dikemukakan di bawah Peraturan 37 Peraturan-Peraturan sama yang membawa hukuman denda maksimum RM100,000 atau penjara tidak lebih enam bulan atau kedua-duanya.
Terdahulu sebelum menjatuhkan hukuman, Norshila bertanya kepada OKS mengenai harga kelengkapan (Android TVBOX) yang dijualnya dan lelaki itu menjawab, menjual antara RM200 dan RM300.

“Saya tidak tahu ini adalah salah. Saya berjanji tidak akan buat lagi,” kata OKS itu.
Dalam pada itu, hakim tersebut turut menasihati OKS supaya tidak lagi menjual barang-barang yang tiada perakuan.
Ketika prosiding, Pegawai Pendakwa MCMC Nazrul Nizam Mohd. Zameri memohon mahkamah mengenakan denda setimpal kerana ini kesalahan kali pertamanya.
Namun OKS yang tidak diwakili peguam merayu denda ringan atas alasan dia menanggung keluarga serta menyesal dengan perbuatan dilakukan. -K!ONLINE


Nenek ‘queen control’ masih periksa telefon suami usia 90 tahun
Oleh KOSMO!

12 Januari 2022, 7:30 pm
JAKARTA – Seorang wanita warga emas menarik perhatian netizen kerana dilihat masih bersikap ‘queen control’ terhadap suaminya walaupun sudah berusia, lapor laman berita Suara.com.
Video itu dimuat naik ke akaun TikTok bernama @annisatrgn269.
Dua pasangan suami isteri warga emas itu dilihat berada di ruang tamu sebuah rumah.
Wanita warga emas itu memeriksa telefon pintar milik suaminya yang sedang berdiri.
“Walaupun sudah 90 tahun, telefon saya tetap dipantau isteri,” jelas kenyataan di video tersebut.
Mereka dilihat berbual ketika kejadian, namun tidak didengari di dalam video.

Lelaki warga emas itu kelihatan berdebar ketika menyaksikan telefonnya dipegang oleh isterinya.
Netizen yang menyaksikan rakaman kejadian mula membanjiri ruangan komen.
“Awas, pemeriksaan sedang dijalankan,” tulis seorang netizen. – Agensi


Wanita tukar rumah jadi mural jubin gergasi
Oleh KOSMO!

12 Januari 2022, 7:00 pm
LONDON – Seorang artis seni wanita menghabiskan selama lebih 20 tahun untuk mengubah rumahnya menjadi sebuah mural jubin gergasi, lapor akhbar Daily Mail semalam.
Carrie Reichardt, 55, dari Chiswick, London Barat meluangkan lebih dua dekad untuk mencipta sebuah mural seni berwarna-warni selepas jatuh cinta pada seni jubin ketika menyiapkan lamannya pada 1997.
Sejak itu, Reichardt membelanjakan sekitar £1.6 juta (RM9.1 juta) untuk menutup seluruh rumahnya dengan pelbagai jenis mozek berwarna-warni.
Wanita itu menganggap mural itu seperti ‘tatu autobiografi’ kerana menggambarkan peristiwa yang berlaku sepanjang hidupnya.
“Penghasilan mural ini adalah satu proses terapeutik dan baik untuk kesihatan mental saya.
“Pada tahun 2000, saya memutuskan untuk mula memasang mozek di luar rumah kerana saya membuat kelas mengajar mengenai mozek dalam komuniti,’’ jelasnya.

Kesemua jubin yang digunakannya telah diselamatkan daripada dikitar semula atau diberikan oleh peniaga yang ingin membuangnya. – Agensi


Lelaki mati sesak nafas, 11 selamat rumah kedai terbakar
Oleh MOHD RIDZAUDDIN ROSLAN

12 Januari 2022, 8:40 pm
KUALA LUMPUR – Seorang lelaki dilaporkan meninggal dunia dipercayai akibat sesak nafas selepas sebuah bangunan kedai di Jalan Datuk Haji Yusoff Off Jalan Ipoh terbakar petang tadi.
Kejadian kira-kira pukul 5.30 petang itu turut melibatkan 11 lagi mangsa yang terdiri daripada tujuh lelaki dewasa, dua wanita dan dua kanak-kanak.
Kesemua mereka telah berjaya diselamatkan anggota bomba.
Pusat Gerakan Operasi Kuala Lumpur dalam satu kenyataan berkata, pihaknya menerima panggilan kecemasan kira-kira pukul 5.30 petang.
“Seramai 46 anggota bersama 9 jentera dari Balai Bomba dan Penyelamat Titiwangsa, Hang Tuah, Sri Hartamas, Keramat, Bandar Tun Razak dan Pantai telah dikerah ke lokasi kejadian.
“Kebakaran dipercayai berlaku di salah sebuah bilik di tingkat 1 bangunan empat tingkat tersebut. Kebakaran tersebut memusnahkan hampir 85 peratus rumah kedai berkenaan,” katanya di sini hari ini.

Mengulas lanjut, salah seorang mangsa telah disahkan meninggal dunia oleh pasukan perubatan Hospital Kuala Lumpur akibat sesak nafas.
“Seramai 9 mangsa termasuk mangsa yang maut telah dihantar ke Hospital Kuala Lumpur manakala selebihnya menolak untuk di hantar ke hospital.
“Kebakaran berjaya dikawal pada pukul 6.01 petang dan padam sepenuhnya kira-kira 50 minit kemudian. Punca kebakaran masih dalam siasatan,” jelasnya. – K! ONLINE


Pekerja kilang teselamat lif terhempas
Oleh KOSMO!

12 Januari 2022, 8:00 pm
BEIJING – Seorang pekerja kilang bernasib baik apabila sebuah lif dilaporkan terhempas ke tanah sejurus selepas dia melangkah keluar darinya, lapor akhbar Daily Mail semalam.
Kejadian itu berlaku di bandar Taizhou, wilayah Zhejiang di China pada 8 Januari lalu.
Rakaman kejadian menunjukkan situasi ketika pekerja tersebut mengheret sebuah troli dipenuhi barang untuk menaiki sebuah lif.
Ketika lif dinaikinya menjunam ke tanah, lelaki itu terkejut lalu bergegas menjauhinya sebelum didatangi rakan sekerjanya.
Mereka menghampiri kawasan lif itu untuk melihat ke bawah.
Lif itu tidak lagi digunakan dan kejadian itu sedang disiasat, menurut laporan tempatan.

Pekerja tersebut tidak mengalami sebarang kecederaan semasa kejadian. – Agensi


Pengembara pernah dijangkiti Covid-19 tidak perlu kuarantin wajib
Oleh SITI A'ISYAH SUKAIMI

12 Januari 2022, 8:47 pm
PUTRAJAYA – Berkuat kuasa esok, pengembara yang tiba di Malaysia dan pernah dijangkiti Covid-19 dalam tempoh 11 hari hingga 60 hari serta telah lengkap vaksinasi Covid-19 tidak perlu menjalani kuarantin wajib.
Menteri Kesihatan, Khairy Jamaluddin Abu Bakar berkata, bagaimanapun mereka masih perlu melakukan ujian pengesanan Covid-19 menggunakan RTK Ag di hadapan petugas kesihatan kerajaan atau swasta yang ditempatkan di pintu masuk antarabangsa (PMA).
“Bagi pengembara yang belum menerima vaksinasi lengkap atau tidak divaksinasi pula akan dikenakan kuarantin wajib tujuh hari di stesen kuarantin dan perlu lakukan ujian pengesanan Covid-19 menggunakan RTK Ag di hadapan petugas kesihatan kerajaan atau swasta ditempatkan di PMA.
“Untuk pengembara yang tidak pernah dijangkiti Covid-19, ketetapan semasa masih terpakai. Kerajaan akan memaklumkan sebarang perkembangan mengenai situasi dan ketetapan baharu bagi pengembara dari semasa ke semasa,” katanya dalam satu kenyataan di sini hari ini.
Beliau berkata, berdasarkan data dan bukti saintifik serta pengalaman negara lain berkaitan pengurusan kemasukan pengembara yang pernah dijangkiti Covid-19, kerajaan mengambil pendekatan iaitu mereka hendaklah telah menerima vaksin lengkap dengan bukti penerimaannya. -K! ONLINE


Polis Sabah rampas 55.4 kg syabu bernilai RM1.9 juta
Oleh IVAN AMIRUL

12 Januari 2022, 5:41 pm
KOTA KINABALU – Polis Sabah merampas sebanyak 55.4 kilogram (kg) syabu bernilai RM1.9 juta hasil penahanan seorang lelaki pada 4 Januari lalu selepas dipercayai mempunyai kaitan dengan sindiket pengedaran dadah.
Timbalan Pesuruhjaya Polis Sabah, Datuk Jauteh Dikun berkata, suspek berusia 50 tahun itu ditahan Jabatan Siasatan Jenayah Narkotik (JSJN) Ibu Pejabat Polis Kontijen (IPK) Sabah dalam serbuan di perkarangan sebuah syarikat penghantaran barang sekitar pukul 4.15 petang di Inanam.
“Suspek ketika ditahan memandu kereta Perodua Bezza dan didapati membawa tiga kotak berisi 33.62 kg syabu dianggarkan bernilai RM1.21 juta.
“Hasil siasatan lanjut dengan dipandu arah suspek, kita menyerbu sebuah premis di bangunan komersial Aeropod pada 9 Januari.
“Hasil pemeriksaan lanjut, kita berjaya menemui dua kotak berisi syabu seberat 21.78 kg yang dianggarkan bernilai RM784,080,” katanya a ketika sidang media di IPK Sabah, sebentar tadi. -K! ONLINE


Rosmah fail permohonan baharu gugur hakim
Oleh NORLIZAH ABAS

12 Januari 2022, 5:04 pm
KUALA LUMPUR – Datin Seri Rosmah Mansor sekali lagi memfailkan permohonan untuk menggugurkan seorang hakim Mahkamah Tinggi daripada mendengar perbicaraan kes di bawah pertuduhan pengubahan wang haram (AMLA) dan gagal mengisytiharkan pendapatan kepada Lembaga Hasil Dalam Negeri (LHDN) yang dihadapinya.
Isteri bekas Perdana Menteri juga akan memfailkan permohonan untuk menggugurkan Datuk Seri Gopal Sri Ram daripada pasukan pendakwaan dalam kes berkenaan.
Hakim Mohamed Zaini Mazlan menetapkan kedua-dua permohonan dan satu permohonan untuk menggantung prosiding perbicaraan, didengar pada 24 Januari ini.
Rosmah memohon agar kesemua prosiding dalam kes terlibat digantung sehingga rayuan berhubung keputusan Hakim Mohamed Zaini menolak permohonannya supaya beliau menarik diri, diputuskan oleh Mahkamah Rayuan.
Sehubungan itu, perbicaraan yang sepatutnya didengar semalam di hadapan hakim berkenaan ditangguhkan kerana permohonan Rosmah untuk menggugurkan Hakim Mohamed Zaini baru difailkan kelmarin.
Hakim tersebut merupakan hakim yang sama mendengar perbicaraan kes rasuah Rosmah berhubung projek solar hibrid dan yang mengarahkan wanita itu membela diri atas pertuduhan tersebut.

Ketika mahkamah mula bersidang, Sri Ram memaklumkan pihaknya membantah kesemua permohonan yang dikemukakan oleh Rosmah.
Sri Ram turut menarik perhatian mahkamah dengan mendakwa, Rosmah menyalahgunakan proses mahkamah kerana sekali lagi mempertikaikan pelantikannya secara fiat sebagai pendakwa raya dalam kes pengubahan wang haram.
Sri Ram menyatakan, permohonan tersebut menggunakan alasan yang sama sedangkan Hakim Mohamed Zaini sebelum ini telah menolak permohonannya pada 14 Disember 2021.- K!ONLINE


Wanita dicabul pekerja rumah ibadat
Oleh ISKANDAR SHAH MOHAMED

12 Januari 2022, 5:50 pm
KUALA LANGAT – Seorang wanita menempuh detik menakutkan apabila dipercayai dicabul pekerja sebuah rumah ibadat di Sungai Manggis di sini, semalam.
Kejadian kira-kira pukul 3 petang itu berlaku ketika mangsa berusia 21 tahun bersendirian di dalam bilik rumah ibadat berkenaan.
Ketua Polis Daerah Kuala Langat, Superintendan Ahmad Ridhwan Mohd. Nor berkata, kes itu disyaki melibatkan seorang lelaki warga India berusia 44 tahun.
“Ketika kejadian, mangsa mendakwa dihampiri pekerja rumah ibadat itu sebelum diraba pada bahu dan dada.
“Wanita itu bagaimanapun sempat melarikan diri dan segera menghubungi rakannya untuk meminta pertolongan,” katanya ketika dihubungi hari ini.
Jelas beliau, mangsa kemudian tampil membuat laporan di balai polis berdekatan untuk tindakan lanjut.

Tambah Ahmad Ridhwan, bertindak atas maklumat, pihaknya menahan suspek di sekitar daerah ini, kira-kira pukul 10 malam tadi. -K! ONLINE


Tiada kes sijil vaksinasi palsu di Perak
Oleh KOSMO!

12 Januari 2022, 5:57 pm
Oleh LIYANA RAMLI
IPOH – Tiada kes pemalsuan sijil vaksinasi Covid-19 dilaporkan di Perak setakat ini, namun pemantauan sentiasa dijalankan bagi mengelak ia berlaku.
Pengerusi Jawatankuasa Kesihatan, Sains, Alam Sekitar dan Teknologi negeri, Mohd. Akmal Kamarudin berkata, setakat ini tiada laporan sijil vaksinasi palsu di negeri ini diterima.
“Bagaimana pun, diharapkan pekara sebegini tidak berlaku serta pemantauan daripada jabatan berkaitan akan dijalankan dari semasa ke semasa.
“Kementerian Kesihatan dan polis akan bekerjasama dalam memantau dan mengambil tindakan tegas sekiranya terdapat pemalsuan sijil palsu di negeri ini,” katanya.
Beliau berkata demikian semasa majlis penyerahan sumbangan alat bantuan penafasan (Ventilator) daripada Bandaraya Nanning, China melalui Majlis Bandaraya Ipoh (MBI) kepada Hospital Raja Permaisuri Bainun (HRPB). -K! ONLINE


Sempat lolos lima minit
12 Januari 2022, 5:17 pm
KAJANG – Cubaan seorang lelaki yang juga Orang Kena Tangkap (OKT) melarikan diri sebaik selesai ujian calitan Covid-19 tidak berpanjangan selepas dia ditangkap semula tidak jauh dari lokasi melarikan diri.
Terdahulu, tular di media sosial menerusi sebuah video berdurasi 38 saat yang memaparkan seorang lelaki OKT berpakaian tahanan berwarna ungu telah melarikan diri ketika urusan menaikkan OKT di dalam trak polis.
Ketua Polis Daerah Kajang, Asisten Komisioner Mohd. Zaid Hassan berkata, hasil siasatan mendapati kejadian berlaku semalam kira-kira pukul 11 pagi di hadapan Klinik Kesihatan Beranang.
“Semasa kejadian, anggota bertugas telah mengiring seramai 19 OKT dari Balai Polis Kajang ke Klinik Kesihatan Beranang untuk menjalani ujian calitan Covid-19.
“Sebaik selesai urusan tersebut, semua OKT telah dinaikkan semula ke dalam trak polis sebelum salah seorang OKT secara tiba-tiba cuba melarikan diri namun berjaya ditangkap semula dalam jarak 50 meter dari lokasi kejadian,” katanya dalam kenyataan di sini hari ini.
Mengulas lanjut, OKT terbabit telah dibawa balik ke Ibu Pejabat Polis Daerah Kajang dan dimasukkan semula ke lokap dengan selamat.

“OKT terbabit sebelum ini telah ditahan bersabit kes samun dan sedang berada dalam tempoh tahanan reman sehingga esok.
“Susulan kejadian ini, IPD Kajang telah membuka kertas siasatan di bawah Seksyen 223/224 Kanun Keseksaan kerana melarikan diri daripada tahanan polis,” katanya. – K! ONLINE.


Harga petrol RON97 RM3.07 seliter bermula esok
Oleh LUQMAN RIDHWAN MOHAMED NOR

12 Januari 2022, 5:55 pm
PUTRAJAYA – Harga runcit bagi petrol RON97 naik sebanyak 4 sen seliter bermula esok sehingga 19 Januari depan.
Kementerian Kewangan (MOF) berkata, kenaikan itu menjadikan harga runcit petrol RON97 meningkat dari RM3.03 seliter kepada RM3.07.
“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter.
“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya dalam satu kenyataan hari ini. – K! ONLINE


Kapal layar mewah versi terbang
Oleh KOSMO!

12 Januari 2022, 5:00 pm
ROM, ITALI – Sebuah syarikat pereka pengangkutan berkonsepkan air, Lazzarini Design Studio, memperkenalkan sebuah kapal layar terbang mewah yang direka sebagai pengangkutan udara, lapor akhbar The Sun kelmarin.
Kapal layar diberi nama Air-Yacht itu mempunyai beberapa ciri yang terdapat pada bot namun apa yang membezakannya adalah dua belon udara yang boleh membuatkannya terbang seperti pesawat.
Kedua-dua belon udara tersebut dihubungkan menerusi empat jambatan karbon pada setiap sisi menuju ke struktur tengah.
Panjang keseluruhan bagi struktur gentian karbon udara adalah 150 meter (m), dengan lebar 80 m, manakala dek utama berukuran 80 m panjang dan 10 m lebar.
Selain itu, terdapat sebuah ruang bawah tanah yang boleh terapung membolehkan kenderaan itu mendarat di atas air apabila perlu.
Lima buah suite untuk penumpang turut dibina di setiap bahagian belon udara manakala suite pemilik kapal pula ditempatkan di bahagian tengah dengan pemandangan 360 darjah.

Dikuasakan oleh bateri ultra ringan dan beberapa panel solar, kapal layar terbang itu boleh terbang pada kelajuan maksimum 60 knots dalam tempoh lebih 48 jam.
Pemilik Lazzarini Design Studio, Pierpaolo Lazzarini berkata, Air-Yacht tidak akan digunakan untuk tujuan pengangkutan awam atau pelancongan tetapi direka untuk seorang pemilik persendirian. – AGENSI


Gadis penjual madu kelulut minat lelaki wangi
Oleh KOSMO!

12 Januari 2022, 6:00 pm
JAKARTA – Seorang gadis pengusaha madu kelulut dari wilayah Kalimantan Timur menjadi sensasi internet kerana mempunyai paras rupa yang jelita, lapor portal Okezone semalam.
Berdasarkan klip video yang dikongsikan di TikTok miliknya, @naomisachie_, gadis bernama Naomi Sachie itu dilihat sedang merasai madu untuk dijual sambil memakai pakaian tradisional suku kaum Dayak.
Kulit wajahnya yang putih dan mulus serta rambutnya yang panjang membuatkan gadis itu menjadi perhatian netizen terutamanya pengguna lelaki.
Menurut Naomi, dia masih bujang dan belum berpunya, selain turut memberitahu beberapa ciri lelaki idamannya dalam ruangan komen.
“Jika mahu bercinta, saya lebih suka lelaki yang berkulit hitam manis berbanding lelaki kacak. Apa yang penting adalah dia mestilah bijak, wangi dan tinggi,” katanya.
Hantaran tersebut menjadi tular dengan ramai netizen memberikan pelbagai komen.

“Cantik sekali. Pasti lebah turut terpesona,” kata seorang pengguna.
“Gadis Dayak memang cantik,” kata seorang lagi. – AGENSI


Nasi dagang tular tutup kekang Covid-19
Oleh MOHD YUNUS YAKKUB

12 Januari 2022, 5:21 pm
KUALA SELANGOR – Penutupan sementara waktu gerai nasi dagang adik beradik yang tular di kawasan Persiaran Alam Perdana, Bandar Puncak Alam di sini tidak mendapat tekanan dari sebarang pihak sebaliknya adalah inisiatif dalam mengekang penularan Covid-19 ketika ini.
Peniaga tersebut, Muhammad Khairul Nizam Mamat, 43 berkata, ini susulan pihaknya tidak dapat mengawal limpahan pelanggan yang datang ke gerai tersebut selepas tular sebelum ini.
“Nasi Dagang Adik Beradik, Rezki Roda, Alam Perdana ditutup buat sementara waktu atas inisiatif kami sendiri untuk menjaga keselamatan dan kesihatan pelanggan.
“Pihak kami tidak dapat mengawal limpahan pelanggan yang datang. Dalam masa yang sama, kami dalam proses untuk mencari lokasi perniagaan yang baru dan proses dokumentasi dengan pihak berkuasa tempatan.
“Berharap doa daripada semuanya agar proses ini berjalan dengan lancar dengan sebarang info akan dihebahkan melalui facebook ‘Nizam Munk,” katanya ketika dihubungi Kosmo! menerusi pesanan aplikasi WhatsApp sebentar tadi.
Muhammad Khairul Nizam yang merupakan anak jati Kampung Tengkawang, Kuala Berang Terengganu turut menegaskan, penutupan sementara perniagaannya itu tidak mendapat sebarang tekanan daripada mana-mana pihak.

Ketika ditanya Kosmo! sama ada akan berniaga di lokasi sama atau sebaliknya, Muhammad Khairul Nizam menegaskan perkara itu belum diputuskan lagi.
“Belum ada (berniaga di lokasi sama atau tempat lain), atas rasa tanggungjawab saya sendiri untuk mengekang penularan Covid-19 sekarang ini,” jelasnya.
Sementara itu, Majlis Perbandaran Kuala Selangor menegaskan pihaknya tidak pernah mengeluarkan sebarang arahan penutupan dan meminta peniaga berkenaan memohon lesen dengan pihaknya.
Terdahulu tular berhubung penutupan perniagaan nasi dagang tular berkenaan sehingga tarikh dimaklumkan kelak susulan tidak dibenarkan lagi beroperasi di tapak asal atas sebab-sebab tertentu selain dalam proses mencari lokasi perniagaan yang baharu.
Sebelum ini, Muhammad Khairul Nizam tidak menang tangan apabila perniagaan nasi dagangnya yang dijual menggunakan motosikal roda tiga ‘diserbu’ peminat juadah tradisional negeri Terengganu itu selepas video dokumentari berdurasi 10 memaparkan kisah perniagaan tular di Facebook. -K!ONLINE


KL bakal ikut jejak Paris warta had laju 30km/j
Oleh AMREE AHMAD

12 Januari 2022, 5:31 pm
PUTRAJAYA – Selepas ibu kota Perancis, Paris mewartakan had laju maksimum 30 kilometer sejam (km/j) pada 30 Ogos tahun lalu, Kuala Lumpur pula bakal mengikut jejak yang sama.
Demikian dibayangkan Pengerusi Institut Penyelidikan Keselamatan Jalan Raya Malaysia (Miros), Datuk Suret Singh menerusi ciapan dalam akaun sosial Twitter beliau baru-baru ini.
Menurutnya, ia susulan hasil kunjungan hormat beliau ke atas Datuk Bandarnya, Datuk Seri Mahadi Che Ngah di pejabatnya di Dewan Bandaraya Kuala Lumpur (DBKL) minggu lalu.
“Miros dan DBKL akan bekerjasama untuk menjadikan had laju 30 km/j dilaksanakan zon tertentu manakala 50 km/j di kawasan lain bakal menjadi kenyataan,” jelas ciapan tersebut.
Paris tahun lepas menjadi kota raya yang ketiga di Perancis telah berbuat demikian selepas Grenoble dan Lille, selain bandar Bilbao di Sepanyol dan ibu negara Belgium, Brussels. -K! ONLINE


Ramalan cuaca signifikan bagi tempoh 7 hari bermula esok
12 Januari 2022, 4:26 pm
PETALING JAYA – Jabatan Meteorologi Malaysia (MetMalaysia) meramalkan cuaca signifikan (ketara) bagi tempoh seminggu bermula esok hingga 19 Januari ini.
Ketua Pengarahnya, Muhammad Helmi Abdullah berkata, ramalan tersebut adalah berdasarkan analisis model MET Malaysia Weather Research and Forecasting Model (MET-WRF), European Centre for Medium-Range Weather Forecasts (ECMWF) dan Global Forecast System (GFS).
“Penumpuan angin yang berlaku di Sarawak dijangka berterusan sehingga 15 Januari ini. Keadaan tersebut boleh menyebabkan peningkatan kelembapan yang berpotensi membawa hujan berterusan di Sarawak.
“Sementara itu, MetMalaysia telah mengemas kini amaran hujan berterusan tahap buruk dan waspada melibatkan negeri Sarawak pada pukul 1 tengah hari, hari ini,” katanya dalam satu kenyataan di sini hari ini.
Tambahnya, amaran angin kencang dan laut bergelora (Kategori Pertama) juga telah dikeluarkan bagi perairan Pantai Timur Semenanjung termasuk timur Johor dan Sabah diramal berterusan sehingga 16 Januari depan.
“Orang ramai dinasihatkan untuk sentiasa merujuk laman web www.met.gov.my dan semua media sosial serta memuat turun aplikasi myCuaca bagi maklumat yang terkini dan sahih,” ujarnya. – K! ONLINE


Peluang kerjaya veteran ATM
Oleh MOHD RASDAN AHMAD

12 Januari 2022, 3:52 pm
KUALA LUMPUR – Kementerian Pertahanan hari ini telah melancarkan program Kerjaya Ekonomi Gig untuk Veteran Angkatan Tentera Malaysia (ATM) bagi meningkatkan taraf sosio ekonomi pesara tentera.
Timbalan Menteri Pertahanan, Datuk Seri Ikmal Hisham Abdul Aziz berkata, konsep gig yang diamalkan secara meluas di negara ini boleh dimanfaatkan kepada veteran ATM melalui inisiatif dan kepakaran yang sedia dimiliki.
Program tersebut turut melibatkan rakan strategik iaitu sebuah syarikat keselamatan, Code 7 Tech Sdn Bhd (Code 7) dan dijangka akan memanfaatkan lebih 128,000 veteran, yang berusia 60 tahun ke bawah.
Katanya, melalui kerjasama strategi bersama Code 7, veteran akan ditawarkan tangga gaji yang lebih menarik selain masa yang lebih fleksibel.
“Objektif utama program ini dilaksanakan adalah untuk memberi peluang kedua kepada golongan veteran yang mempunyai kelebihan dan kepakaran dalam keselamatan.
“Ini juga membuka peluang kepada mereka yang terkesan dengan pasca pandemik Covid-19 untuk menambah pendapatan,” katanya ketika sidang akhbar selepas majlis tersebut hari ini.

Turut hadir Panglima Angkatan Tentera (PAT), Jeneral Tan Sri Affendi Buang serta Pengasas dan Ketua Pegawai Eksekutif Code 7, Datuk Patrick Ong.
Mengulas lanjut, Jelas Ikmal mengenai tangga gaji, pesara tentera akan memperoleh manfaat gaji sebanyak RM7.80 sejam serta dibayar setiap dua minggu sekali.
“Mengenai skop kerja pula, kebanyakannya membabitkan sektor keselamatan dan perkhidmatan mereka akan diperoleh oleh orang awam apabila melanggan melalui aplikasi yang disediakan.
“Sebagai contoh, jika ada pelanggan yang mahu menggunakan perkhidmatan veteran seperti mengawal atau memeriksa kediaman, veteran ini akan sampai dan menerima bayaran atas perkhidmatan mereka,” katanya.
Kata beliau, sehingga kini, seramai 204,156 orang berdaftar dengan Jabatan Hal Ehwal Veteran ATM (JHEV ATM) dengan 104,845 berpencen, manakala 73,835 adalah veteran tidak berpencen. – K! ONLINE.


Potensi besar penternakan lembu hibrid di Perlis
Oleh SYED AZLAN SAYED HIZAR

12 Januari 2022, 4:37 pm
KANGAR – Penternakan lembu hibrid di negeri ini berpotensi besar untuk berkembang seterusnya menjadi pusat pengeluaran kacukan baka import dengan tempatan melalui teknologi permanian beradas.
Pengarah Jabatan Perkhidmatan Veterinar (JPV) Perlis, Dr. Adam Abdullah Kwan berkata, penternakan lembu hibrid di negeri ini dilakukan menerusi program Pengukuhan Sumber Genetik yang dilaksanakan oleh unit pembiakbakaan JPV negeri.
Katanya, program penghasilan kacukan baka Charolais, Limousine, Piedmontese, Simmental dengan induk lembu baka tempatan Brahman atau Kedah-Kelantan itu disokong infrastruktur jalinan jalan raya yang baik menghubungkan ladang dengan pusat pelaksanaan teknologi permanian beradas di lapangan.
“Amalan tradisi ternakan lembu secara fidlot juga menyumbang potensi penghasilan lembu hibrid kerana memudahkan pengurusan induk lembu sebelum dan selepas suntikan permanian beradas.
“Selain itu, penghasilan induk-induk lembu hibrid ini dilihat semakin stabil dan dapat disesuaikan dengan persekitaran cuaca di Perlis setelah dilaksanakan sejak tahun 2015,” katanya pada sidang akhbar di Kampung Santan, Mata Ayer di sini hari ini.
Sebagai rekod, sebanyak 1,500 ekor lembu hibrid dihasilkan di Perlis sejak 2015 hingga 2020 di Perlis.

Menurut Adam, penternakan lembu hibrid memberi pulangan tinggi yang cepat dengan harga jualan mencecah antara RM5,000 hingga RM10,000 seekor dalam tempoh enam bulan berbanding baka tempatan yang memberi pulangan RM3,000 hingga RM5,000 dalam tempoh satu hingga dua tahun. – K! ONLINE


Tidak boleh diami, ceroboh gua katu kapur
Oleh MOHAMAD HAFIZI BIN MOHD SAID

12 Januari 2022, 4:52 pm
IPOH – Tiada undang-undang membenarkan pembinaan di dalam gua batu kapur ekoran ia membahayakan nyawa serta berisiko dengan kejadian tanah runtuh.
Menteri Besar, Datuk Seri Saarani Mohamad berkata, bahkan sebarang pendudukan, penempatan atau aktiviti tanpa kebenaran di dalam gua batu kapur adalah suatu kesalahan di sisi undang-undang.
Menurut Saarani pembinaan rumah ibadat di dalam gua batu kapur terdedah kepada kemungkinan berlaku runtuhan ekoran struktur dalamannya telah diusik selain sensetif kepada perubahan cuaca.
“Ancaman ini bukan sahaja kepada pengusaha, tetapi juga kepada pengunjung memandangkan selain menjadi lokasi kegiatan keagamaan, kawasan terbabit juga menjadi tumpuan orang ramai untuk aktiviti rekreasi dan pelancongan
“Ini bukan soal diskriminasi mahupun soal agama, ia adalah soal keselamatan di mana kerajaan negeri bertanggungjawab ke atas itu.
“Jadi saya minta tolong jangan ada sesiapa pun mengambil kesempatan mengatakan itu tak kena kerana kita lebih utamakan keselamatan selain turut bertanggungjawab,” katanya selepas Majlis Mesyuarat Kerajaan Negeri di Banggunan Perak Darul Ridzuan, di sini, hari ini.


3 penjenayah baru selesai jalani hukuman ditahan
12 Januari 2022, 4:21 pm
PETALING JAYA – Tindakan tiga penjenayah yang baru selesai menjalani hukuman tahanan di bawah Akta Pencegahan Jenayah (POCA) memecah masuk sebuah rumah di daerah ini mengundang padah selepas ketiga-tiga mereka ditahan.
Ketiga-tiga penjenayah warga tempatan yang berusia 39, 48 dan 59 tahun tersebut telah ditahan di sekitar daerah Dang Wangi dan Setapak pada 4 Januari lalu.
Ketua Polis Daerah Petaling Jaya, Asisten Komisioner Mohamad Fakhruddin Abdul Hamid berkata, pihaknya terlebih dahulu telah menerima satu laporan polis daripada mangsa yang berusia 56 tahun.
“Mangsa menyatakan pada 24 Disember tahun lalu kira-kira pukul 11 malam, rumahnya didapati berada dalam keadaan berselerak dipercayai akibat dipecah masuk.
“Pelbagai barangan berharga seperti barangan kemas, peralatan elektrik dan wang tunai telah dilarikan penjenayah. Anggaran kerugian sebanyak RM50,000,” katanya dalam kenyataan di sini hari ini.
Mengulas lanjut, sepasukan polis dari Bahagian Siasatan Jenayah daerah Petaling Jaya telah membuat serbuan dan tangkapan ke atas tiga lelaki warga tempatan.

“Semakan mendapati, ketiga-tiga suspek baru selesai menjalani hukuman tahanan di bawah POCA pada Julai tahun lalu dan tidak mempunyai pekerjaan tetap.
“Suspek pertama berusia 39 tahun mempunyai 15 rekod lampau berkaitan jenayah dan dadah sementara supek berusia 59 tahun mempunyai 23 rekod lampau manakala suspek terakhir berusia 48 tahun mempunyai 16 rekod lampau.
“Kita percaya kumpulan ini kembali aktif di daerah ini sejak 2 bulan lalu dengan menyasarkan kediaman tidak berpenghuni kerana keluar bekerja antara pukul 11 pagi hingga 3 petang.
“Salah seorang suspek ini akan menekan loceng rumah bagi memastikan tiada penghuni sebelum melakukan jenayah pecah rumah. Mereka akan menyasarkan barangan kemas dan kenderaan mewah,” jelasnya.
Katanya, hasil kegiatan jenayah mereka akan dijual di kedai pajak gadai sekitar Rawang dan Setapak.
“Polis turut menahan seorang lelaki tempatan yang membeli barangan kemas daripada suspek dan merampas barangan kemas yang dianggarkan bernilai RM21,000,” ujarnya.
Kes disiasat di bawah Seksyen 457 Kanun Keseksaan kerana telah melakukan pecah rumah dan curi. Kesemua suspek telah ditahan reman selama 10 hari untuk siasatan lanjut. – K! ONLINE.


Lima senapang angin cuba diseludup dari Indonesia
Oleh FARAHWAHIDA AHMAD

12 Januari 2022, 4:41 pm
BATU PAHAT – Agensi Penguatkuasaan Maritim Malaysia (Maritim Malaysia) Zon Maritim Batu Pahat telah menggagalkan cubaan menyeludup masuk lima laras senapang angin disyaki dari Indonesia di perairan Pulau Sialu di sini semalam.
Pengarah Zon Maritim Batu Pahat, Komander Maritim Mohammad Othman berkata, kejayaan operasi pada pukul 7.20 malam itu hasil daripada maklumat risikan berhubung aktiviti berkenaan.
Katanya, aset Maritim Malaysia telah diatur gerak melaksanakan pemantauan di sekitar lokasi target namun tiada sebarang pergerakan bot atau suspek mencurigakan di sekitar lokasi penemuan.
“Sewaktu pasukan operasi melakukan pemeriksaan di sekitar kawasan Beacon Panjang Utara, kita telah menjumpai satu karung guni putih dan satu beg hitam.
“Hasil pemeriksaan mendapati terdapat senjata api jenis senapang angin beserta sebuah kotak besi berisi peluru jenis bearing di kedudukan lebih kurang 13.5 batu nautika barat daya Pulau Sialu,” katanya dalam satu kenyataan di sini hari ini.
Mohammad berkata, barang rampasan dianggarkan bernilai sekitar RM10,000 dan dibawa ke Zon Maritim Batu Pahat untuk siasatan lanjut dan kes disiasat di bawah Akta Senjata Api 1960.-K! ONLINE


Polis mohon bantuan orang ramai kesan Danial Hazim
Oleh ASLIZA MUSA

12 Januari 2022, 4:08 pm
IPOH – Ibu Pejabat Polis Daerah (IPD) Ipoh memohon kerjasama orang ramai bagi mengesan Danial Hazim Mastam, 17, yang dipercayai hilang sejak beberapa hari lalu.
IPD Ipoh dalam satu kenyataannya berkata, orang ramai yang mengenali atau mempunyai maklumat mengenai lokasi remaja itu boleh menghubungi Penolong Pegawai Penyiasat, Sarjan Aslina Mat Ali di talian 019-2119539 atau 05-2451628.
Katanya, maklumat juga boleh disalurkan dengan menghubungi IPD Ipoh di talian 05-2451500.
“Orang ramai yang mempunyai maklumat berhubung remaja terbabit diharapkan dapat memberi kerjasama bagi membantu siasatan,” ujar kenyataan itu.


Pemandu maut, lori sarat muatan tanah terbabas di tapak kuari
Oleh TOREK SULONG

12 Januari 2022, 4:49 pm
PASIR PUTEH – Seorang pemandu lori maut selepas lori sarat dengan muatan tanah yang dipandunya terbabas sebelum terjunam ke gaung di tapak kuari Bukit Mak Lipat, Jerus di sini hari ini.
Mangsa, Mohd. Dali Mohd. Yunus, 53, meninggal dunia di lokasi kejadian selepas tersepit pada bahagian tempat duduk pemandu lori tiga tan pada pukul 11.40 pagi tadi.
Ketua Polis Daerah Pasir Puteh, Deputi Superintendan Ediansha Endal berkata, siasatan awal mendapati mangsa memandu lori jenis Isuzu sedang dalam perjalanan turun dari kawasan bukit itu.
Menurutnya, selesai mengisi tanah di dalam muatan lori, mangsa yang berasal dari Kampung Serdang Muda, Melor dekat Kota Bharu menuruni bukit sebelum dipercayai gagal mengawal kenderaan berat itu semasa tiba di kawasan selekoh.
“Insiden itu menyebabkan lori tersebut terbabas ke sebelah kanan lereng bukit sehingga mangsa tersepit di tempat duduk pemandu selain cedera pada bahagian belakang kepala, tangan dan kaki kanan.
“Mayat mangsa dihantar ke Hospital Tengku Anis di sini untuk dibedah siasat, katanya.-K! ONLINE


Ibu muda jual buah sambil gendong anak
Oleh KOSMO!

12 Januari 2022, 4:30 pm
JAKARTA – Seorang wanita di Indonesia menyentuh hati netizen selepas dirakam sedang memikul tiga bakul berisi buah-buahan sambil menggendong bayi, lapor laman berita Suara.com hari ini.
Berdasarkan video yang dikongsikan di Instagram, wanita yang kelihatan masih muda dan cantik itu dipercayai berjalan di sebuah ladang sambil memikul tiga bakul berat bersama seorang bayi yang digendong pada bahagian hadapan dan diikat dengan kain.
Wanita itu berjalan dengan pantas, menunjukkan bahawa dia sudah biasa dengan laluan di situ meskipun dalam keadaan tanah merah yang lembap dan berbatu.
“Berbaktilah kepada orang tua. Bahagiakan mereka selagi mereka masih hidup. Semoga kita tidak termasuk dalam golongan anak yang derhaka kepada orang tua,” tulis keterangan pada hantaran tersebut.
Perkongsian itu menjadi tular dengan ramai netizen memberikan pelbagai komen.
“Wanita yang kuat,” kata seorang netizen.

“Saya pernah berada di posisi itu,” ujar seorang pengguna lain. – AGENSI


Mahkamah batal waran tangkap pegawai Imigresen
Oleh ROSALWANI CHE SOH

12 Januari 2022, 4:01 pm
KOTA BHARU – Mahkamah Sesyen di sini hari ini membatalkan waran tangkap terhadap pegawai Jabatan Imigresen yang mendakwa diugut pegawai Suruhanjaya Pencegahan Rasuah Malaysia (SPRM) berkaitan kes rasuah melibatkan dirinya tahun lalu.
Hakim Zaman Mohd. Noor memutuskan demikian bagi membenarkan permohonan dikemukakan peguam yang mewakili tertuduh supaya waran tangkap dikenakan terhadap anak guamnya itu ditarik balik.
Waran tangkap terhadap Muhammad Zahir Abdullah Shahaimi 30, sebelum ini dikeluarkan kerana dia didakwa tidak hadir pada perbicaraan di mahkamah yang ditetapkan semalam.
Mahkamah hari ini turut menetapkan tarikh baharu untuk perbicaraan kes tertuduh iaitu pada 21 Februari depan selain memerintahkan wang jaminan terhadap tertuduh kekal RM9,000 seperti yang diputuskan sebelum ini.
Akhbar semalam melaporkan, seorang pegawai Jabatan Imigresen mendakwa diugut oleh pegawai SPRM berkaitan tiga pertuduhan kes rasuah yang dihadapinya di Mahkamah Sesyen Kota Bharu pada 1 April 2021 dan memohon dibicarakan bagi ketiga-tiga pertuduhan tersebut.
Lelaki itu mendakwa, selepas peguamnya meninggal dunia, pada 2 Disember dan 3 Januari lalu, beberapa pegawai SPRM memaksa dia mengaku salah dengan menawarkan denda sebanyak RM5,000.-K! ONLINE


Lima pelanggan sijil vaksinasi palsu tampil beri keterangan
Oleh TENGKU DANISH BAHRI TENGKU YUSOFF

12 Januari 2022, 3:25 pm
KUALA TERENGGANU – Lima individu tampil membuat pengakuan menjadi pelanggan kepada doktor yang ditahan polis Sabtu lalu kerana disyaki terlibat dalam kegiatan mengeluarkan sijil vaksinasi palsu.
Ketua Polis Terengganu, Datuk Rohaimi Md. Isa berkata, kesemua individu terbabit mengakui berurusniaga dengan lelaki berusia 51 tahun itu bagi mendapatkan sijil vaksinasi palsu terbabit.
“Mereka tampil secara sukarela untuk membantu siasatan kes melibatkan doktor klinik swasta terbabit.
“Kesemuanya mengaku membuat pembayaran terhadap suspek untuk menerima sijil vaksinasi palsu walaupun tidak pernah menerima suntikan vaksin Covid-19,” katanya ketika ditemui di sini hari ini.- K! ONLINE


25 individu ditahan kes dokumen palsu tender pembersihan RM60 juta
Oleh MOHD. RAFIE AZIMI

12 Januari 2022, 3:21 pm
ALOR SETAR – Suruhanjaya Pencegahan Rasuah Malaysia (SPRM) Kedah setakat ini menahan 25 individu bagi membantu siasatan kes dokumen palsu bagi tender pembersihan didakwa melibatkan kontrak lebih RM60 juta pada 2018 dan 2019.
Menurut sumber, kesemua yang ditahan berusia antara 31 hingga 77 tahun dengan 17 daripada mereka direman manakala lapan lagi dibebaskan dengan jaminan SPRM.
“Kesemua yang ditahan terdiri daripada pengarah dan pemilik syarikat, pengurus, kontraktor serta individu bekerja sendiri.
“Tempoh reman terhadap mereka adalah berbeza iaitu antara tiga ke enam hari bermula semalam dan hari ini,” katanya di sini hari ini.
Katanya, penyata akaun bank beberapa syarikat yang dipercayai memiliki butiran palsu itu dipercayai dibuat untuk melayakkan syarikat memasuki tender Penswastaan Pengumpulan Sisa Pepejal dan Pengurusan Pembersihan Awam di Wilayah Utara. – K! ONLINE


Penganggur tak sempat joli hasil pecah rumah
Oleh ROHANA MOHD. NAWI

12 Januari 2022, 3:38 pm
KOTA BHARU – Seorang penganggur tidak sempat menjual pelbagai hasil curi yang dianggarkan bernilai RM3,000 selepas memecah masuk sebuah rumah di Jalan Masjid, Kubang Kerian di sini semalam apabila dia dicekup penduduk kampung beberapa jam selepas kejadian.
Lelaki berusia 42 tahun itu dicekup oleh dua anak lelaki mangsa bersama penduduk kampung yang mencarinya sebaik menyedari kejadian itu kira-kira pukul 11 malam.
Pemangku Ketua Polis Daerah Kota Bharu, Superintendan Mohd. Suhaimi Ali berkata, suspek ditahan ketika sedang mengayuh basikalnya di tepi tali air kira-kira dua kilometer dari rumah mangsa yang berusia 47 tahun.
“Ketika pemeriksaan dilakukan terhadap suspek, kesemua barang yang dicuri masih berada bersamanya antaranya tiga utas jam tangan, dua buah telefon pintar, sepasang kasut, beg sandang, beg pinggang, tabung syiling, topi dan sebentuk cincin,” katanya ketika dihubungi Kosmo! hari ini.
Menurut Mohd. Suhaimi, berdasarkan semakan, suspek didapati mempunyai 11 rekod lampau berkait kes jenayah dan dadah.-K! ONLINE


Dua lagi ditahan kes rasuah pegawai penjara
Oleh NUR NAZLINA NADZARI

12 Januari 2022, 2:52 pm
KANGAR – Seorang pegawai penjara serta individu dipercayai berperanan sebagai orang tengah direman bagi membantu siasatan kes rasuah melibatkan keluarga banduan dengan kakitangan penjara.
Kedua-dua mereka yang berusia 36 tahun dan berasal dari Kedah direman selama tujuh hari bermula hari ini hingga 18 Januari.
Perintah tahanan reman tersebut dikeluarkan Majistret, Siti Nor Hasliza Md. Ali di Kompleks Mahkamah Kangar di sini.
Menurut sumber, suspek pertama yang merupakan orang awam ditahan di pejabat Suruhanjaya Pencegahan Rasuah Malaysia (SPRM) negeri kira-kira pukul 6.50 petang semalam.
Katanya, suspek dipercayai bertindak sebagai proksi atau orang tengah yang memindahkan wang suapan dianggarkan sebanyak RM60,000 melibatkan 300 transaksi sepanjang tahun lalu.
“Sementara seorang pegawai dari sebuah penjara di Kedah itu pula ditahan di pejabat SPRM pada pukul 8.15 malam hari sama yang mana kedua-dua mereka ini adalah kawan.

“Suapan tersebut adalah sebagai balasan untuk menyeludup barang-barang terlarang ke dalam penjara,” katanya di sini hari ini.
Dalam pada itu, Pengarah SPRM negeri, Suzeliyana Hashim ketika dihubungi mengesahkan penahanan tersebut. – K! ONLINE


Kes Imam Fadi : PDRM tunggu maklumat pihak terlibat
12 Januari 2022, 3:29 pm
KUALA LUMPUR – Polis Diraja Malaysia (PDRM) sedang menunggu maklumat lanjut dari pelbagai pihak berhubung kes pembunuhan imam dan pensyarah Universiti Kuala Lumpur British Malaysian Institute (UniKL BMI), Dr. Fadi Mohammed Al Batsh di Kuala Lumpur pada tahun 2018.
Ketua Polis Negara, Tan Sri Acryl Sani Abdullah Sani berkata, pihak yang dimaksudkan tersebut melibatkan pihak berkuasa Palestin, Kedutaan Palestin, Polis Antarabangsa (Interpol) dan lain-lain agensi di dalam dan luar negara.
“Kita masih menunggu maklumat daripada pihak yang dinyatakan tersebut sebelum mengeluarkan sebarang kenyataan.
“Kita percaya daripada maklumat tersebut dapat memberi sedikit pencerahan terhadap insiden terbabit,” katanya ketika sidang akhbar selepas menghadiri Program Pendidikan dan Kemahiran Awal Murid Autisme di Pusat Autisme PDRM, Pusat Latihan Polis (Pulapol) Kuala Lumpur di sini hari ini.
Kosmo! pada Isnin lalu melaporkan, PDRM akan mendapatkan pengesahan daripada sumber-sumber yang sah berhubung dakwaan Ketua Pegawai Eksekutif Cinta Gaza Malaysia (CGM), Muhammad Nadir Al-Nuri Kamaruzaman bahawa pembunuh warga Palestin, Dr. Fadi Mohammed Al Batsh sudah ditangkap oleh pihak keselamatan Gaza.
Pengarah Jabatan Siasatan Jenayah (JSJ) Bukit Aman, Datuk Seri Abd. Jalil Hassan dalam satu kenyataan berkata, pihaknya akan mendapatkan pengesahan yang jelas terlebih dahulu sebelum mengeluarkan sebarang kenyataan.

Terdahulu, Muhammad Nadir Al-Nuri dalam hantaran di laman Facebook mendedahkan pembunuh pensyarah warga Palestin tersebut sudah ditahan oleh pihak keselamatan Gaza.
Dakwanya, pembunuh tersebut masuk ke Gaza dan menghubungi pihak penjajah untuk meminta duit dan perbualannya diintip pihak keselamatan Gaza sebelum ditangkap.
Pada 21 April 2018, negara digemparkan dengan pembunuhan Dr. Fadi oleh dua lelaki bermotosikal ketika mangsa dalam perjalanan untuk menunaikan solat Subuh di masjid berhampiran sekitar pukul 6 pagi.
Mangsa maut selepas terkena 10 das tembakan pada bahagian badan dan kepala. Kejadian tersebut dipercayai didalangi Agensi Perkhidmatan Rahsia Israel iaitu Mossad. – K! ONLINE


Lelaki ditahan cabul rakan penyewa bilik
Oleh MOHD YUNUS YAKKUB

12 Januari 2022, 3:04 pm
KLANG – Perbuatan tidak bermoral seorang lelaki yang mencabul rakan penyewa bilik rumah sama membawa padah apabila ditahan di sekitar daerah ini, semalam.
Suspek berusia 38 tahun itu dicekup kira-kira pukul 8 malam iaitu dalam tempoh 12 jam selepas melakukan aksi jenayah itu.
Ketua Polis Daerah Klang Selatan, Asisten Komisioner Cha Hoong Fong berkata, kejadian berlaku ketika mangsa seorang wanita berusia 25 tahun berada di dalam sebuah bilik di rumah sewanya di Taman Gembira di sini.
Katanya, suspek yang juga penyewa bilik rumah sama telah memasuki bilik mangsa.
“Suspek yang hanya bertuala dan tidak berbaju itu kemudiannya telah mendekati dan memeluk mangsa dari bahagian hadapan.
“Mangsa telah bertindak menolak dan menepis tangan lelaki itu lalu berlari keluar dari biliknya untuk meminta bantuan sebelum membuat laporan polis,” katanya dalam kenyatan hari ini.

Tambah beliau, hasil semakan mendapati suspek mempunyai satu rekod lampau berkaitan Seksyen 380 Kanun Keseksaan.
Hoong Fong menegaskan suspek kini direman selama tiga hari dan siasatan dilakukan mengikut Seksyen 354 Kanun Keseksaan. -K!ONLINE


Ibu menyusu badan kurang risiko strok, serangan jantung
Oleh KOSMO!

12 Januari 2022, 3:19 pm
VIENNA, AUSTRIA – Satu kajian terbaharu menunjukkan ibu yang menyusukan anak dengan susu badan mempunyai peluang lebih rendah mendapat serangan jantung dan strok dalam kehidupannya, lapor akhbar Daily Mail, kelmarin.
Sekumpulan penyelidik di Austria mendakwa proses menyusu boleh memberikan rangsangan kesihatan yang ketara buat kaum ibu.
Lapan kajian terhadap 1.2 juta ibu mendapati mereka yang pernah atau sedang menyusukan bayi kurang berisiko mendapat penyakit jantung sebanyak 14 peratus manakala 12 peratus untuk serangan angin ahmar.
Ketua penyelidik, Dr. Peter Willeit berkata beliau berharap lebih ramai wanita akan memilih untuk menyusu badan selepas mengetahui ia boleh memberi manfaat kepada mereka juga.
Beliau turut menggesa masyarakat untuk menggalakkan dan menyokong wanita dengan mewujudkan ruang kerja mesra penyusuan.
Britain mempunyai salah satu kadar penyusuan susu ibu yang paling teruk di Eropah dengan hanya satu daripada 100 ibu baharu menyusukan anak mereka secara eksklusif untuk enam bulan pertama.

Kajian berasingan oleh Universiti Swansea mendapati lapan daripada 10 ibu berhenti menyusu badan kerana kesakitan, sikap orang ramai dan kekurangan sokongan dari orang terdekat.
Selain itu, kajian juga mendapati ibu yang menyusukan bayi berisiko lebih rendah mendapat diabetes jenis dua, kanser ovari dan kanser payudara. – Agensi


3,198 kes dilaporkan hari ini
Oleh SITI A'ISYAH SUKAIMI

12 Januari 2022, 2:48 pm
PUTRAJAYA – Sebanyak 3,198 kes baharu Covid-9 dilaporkan hari ini, menjadikan jumlah kumulatif sebanyak 2,795,233 kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow.
“Data harian laman CovidNow dikemas kini sekali gus selepas tengah malam,” katanya menerusi ciapan Twitter di sini hari ini. -K!ONLINE


Pemilikan F/A 18D Kuwait masih perbincangan awal
Oleh MOHD RASDAN AHMAD

12 Januari 2022, 2:56 pm
KUALA LUMPUR – Kementerian Pertahanan masih dalam peringkat perbincangan awal berkenaan pembelian aset udara terpakai dari Tentera Udara Kuwait.
Timbalan Menterinya, Datuk Seri Ikmal Hisham Abdul Aziz berkata, perbincangan tersebut masih dilakukan selepas cadangan pembelian aset jet pejuang F/A 18D Hornet disuarakan di Parlimen sebelum ini.
“Status sekarang masih dalam perbincangan awal, cadangan pembelian F/A 18D Hornet milik tentera Kuwait dibuat setelah mendapati jet pejuang tersebut masih elok.
“Walaupun dalam status terpakai, tapi penggunaannya masih rendah, jumlah jam penggunanya juga masih rendah. Kini dalam proses perbincangan awal,” jelasnya.
Beliau berkata demikian ketika sidang akhbar selepas majlis pelancaran Kerjaya Ekonomi Gig Veteran ATM di sini hari ini.
Sebelum ini, kerajaan Kuwait telah menafikan laporan rundingan berhubung potensi penjualan aset udara F/A 18D Hornet mereka kepada Malaysia.

Penafian itu dibuat selepas Malaysia sebelum ini menyatakan minat untuk mendapatkan jet pejuang terpakai itu dari Kuwait.
Malaysia ketika ini mempunyai armada lapan pesawat pejuang tempat duduk berkembar F/A-18D serta 18 jet Sukhoi Su-30MKM Flanker-H buatan Rusia.-K! ONLINE


Quebec kenakan cukai bagi penduduk yang tidak divaksin
Oleh KOSMO!

12 Januari 2022, 3:37 pm
BANDAR QUEBEC, KANADA – Wilayah Quebec di Kanada akan mengenakan cukai kesihatan ke atas penduduk yang tidak mendapatkan suntikan vaksinasi Covid-19, lapor Badan Penyiaran British (BBC) semalam.
Wilayah itu kini sedang bergelut dengan peningkatan dalam kes Covid-19, yang mencatatkan angka kematian tertinggi di Kanada.
Susulan itu, Ketua Menteri Francois Legault, mengumumkan bahawa individu yang belum menerima suntikan dos pertama vaksin Covid-19 perlu membayar ‘sumbangan’ kepada wilayah tersebut.
“Jumlah cukai tersebut masih belum diputuskan, namun ia berkemungkinan satu nilai yang tinggi.
“Bagi saya, pada masa ini, persoalannya adalah mengenai keadilan terhadap 90 peratus populasi wilayah ini yang telah melaksanakan tanggungjawab divaksin,” katanya dalam satu sidang akhbar.
Menurut data, hanya kira-kira 12.8 peratus penduduk Quebec tidak menerima vaksinasi Covid-19, namun kadar itu menyumbang kepada hampir separuh daripada kes-kes di hospital.

Setakat 1 Januari lalu, lebih 85 peratus populasi wilayah tersebut telah menerima sekurang-kurangnya satu suntikan vaksin. – AGENSI


Siling auditorium runtuh, ratusan penjawat awam cemas
Oleh IVAN AMIRUL

13 Januari 2022, 9:24 pm
KOTA KINABALU – Ratusan kakitangan pelbagai agensi kerajaan melalui detik cemas selepas berlaku runtuhan pada siling auditorium tingkat 11 di Wisma Dang Bandang petang tadi.
Bagaimanapun, tiada kecederaan atau kemalangan jiwa dilaporkan dalam kejadian kira-kira pukul 3.30 petang itu.
Runtuhan yang mengakibatkan gegaran itu menyebabkan semua pekerja di bangunan berkenaan keluar untuk berkumpul di tempat yang selamat.
Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, pihaknya menerima makluman mengenai kejadian berkenaan pada pukul 3.32 petang.
“Semua orang awam diarahkan untuk terus berada di tempat selamat dalam pekarangan bangunan berkenaan sementara pemantauan dijalankan.
“Pasukan bomba membuat pemeriksaan di sekitar kawasan kejadian dan mengarahkan pihak pengurusan bangunan untuk tidak memasuki kawasan yang terjejas sehingga mendapatkan pengesahan keselamatan struktur bangunan daripada pihak Jabatan Kerja Raya (JKR).

“Selepas memastikan tiada situasi berbahaya, operasi ditamatkan pada pukul 4.18 petang,” katanya.- K! ONLINE


Yahoo benar pekerja bekerja dari mana-mana sahaja
Oleh KOSMO!

13 Januari 2022, 9:00 pm
TOKYO –  Enjian carian internet Yahoo di Jepun mengumumkan pelaksanaan polisi bekerja secara fleksibel yang membolehkan pekerjanya bekerja dari mana-mana lokasi di seluruh negara itu, lapor portal berita MailOnline semalam.
Syarikat enjin carian itu dalam satu kenyataan semalam berkata, kira-kira 8,000 pekerja akan mendapat manfaat daripada pelaksanaan polisi baharu itu  yang akan mula berkuat kuasa pada 1 April ini.
Presiden Yahoo Jepun, Kentaro Kawabe berkata, lebih 90 peratus pekerja syarikat itu telah bekerja dari luar pejabat dan keadaan tersebut telah membuatkan prestasi kerja mereka menjadi bertambah baik.
“Kami membenarkan pekerja untuk tinggal di mana-mana lokasi yang mereka mahu di Jepun.
“Ini tidak bermaksud yang kami menidakkan kebaikan bekerja di pejabat. Pekerja boleh pergi ke pejabat walaupun dengan menggunakan pesawat,” katanya.
Polisi bekerja secara fleksibel itu turut membolehkan pekerja pergi ke pejabat dengan menaiki pesawat.

Sebelum pandemik Covid-19, Yahoo membenarkan pekerja syarikat itu untuk bekerja secara fleksibel dari rumah, namun mengehadkan bilangan hari kepada lima hari sebulan untuk tempoh bekerja dari rumah.
Bagaimanapun, syarikat itu kini melonggarkan peraturan tersebut dan memperuntukkan sebanyak AS$1,300 (RM5,430) sebulan untuk setiap pekerja bagi elaun perjalanan.
Peraturan terbaharu yang dilaksanakan Yahoo Jepun itu dilihat bercanggah dengan budaya penduduk negara itu ketika sebelum pandemik, di mana pekerja digalakkan bekerja di pejabat dengan tempoh waktu bekerja yang panjang. – AGENSI


Azan Scan, peserta GV pilihan terima tajaan cermin mata
Oleh ALWANI ZAFIRAH

13 Januari 2022, 8:06 pm
KUALA LUMPUR – Penyanyi dan bekas vokalis kumpulan Scan, Noorhazan Rashid atau lebih mesra dikenali sebagai Azan Scan dipilih penerima tajaan cermin mata daripada D’Optometrist Visioncare Centre sebagai peserta pilihan Gegar Vaganza (GV) musim kelapan.
Majlis penyerahan tajaan itu dilaksanakan di hadapan D’Optometrist Visioncare Centre di sini hari ini.
Pengarah Urusannya, Datuk Ahmad Din berkata, cermin mata tersebut akan dipakai oleh Azan Scan semasa membuat persembahan di konsert GV musim kelapan.
“Persembahan bagi konsert GV di minggu sebelum ini, Azan dah mula pakai cermin mata tajaan dari kami, dan untuk serahan cermin mata pada hari ini, dia akan memakainya ketika persembahan separuh akhir akan datang.
“Pelbagai jenis cermin mata diberikan untuk Azan memilih mengikut kesesuaian persembahannya,” katanya.
Menurut Ahmad, tajaan cermin mata ini merupakan tajaan bermusim yang akan dilaksanakan oleh D’Optometrist Visioncare Centre kepada seorang peserta GV yang terpilih sejak musim keenam.

“Sebelum ini, kami telah menaja Jatt Ali pada GV musim keenam dan Mus May pada musim seterusnya dan kali ini giliran Azan Scan sebagai peserta pilihan kami untuk GV yang terbaru,” ujarnya. – K! ONLINE


DPP kanan SPRM buat laporan polis terhadap pegawai Imigresen
Oleh NORLIZAH ABAS

13 Januari 2022, 9:19 pm
KUALA LUMPUR – Seorang timbalan pendakwa raya (DPP) kanan Suruhanjaya Pencegahan Rasuah Malaysia (SPRM) membuat laporan polis berhubung tohmahan bahawa beliau mengugut seorang pegawai Imigresen agar mengaku bersalah terhadap satu pertuduhan yang dihadapinya di Mahkamah Sesyen.
Beliau yang bertugas di Bahagian Perundangan dan Pendakwaan SPRM membuat laporan itu di Ibu Pejabat Polis Daerah (IPD) Putrajaya hari ini.
Laporan itu antara lain menyatakan, beliau telah membaca satu artikel dalam ruangan Twitter Edisi Khas (yang dahulunya dikenali sebagai Edisi Siasat) yang menyertakan laporan polis yang dibuat oleh pegawai Imigresen itu terhadapnya.
Timbalan pendakwa raya itu membaca kandungan Twitter tersebut ketika berada di Ibu Pejabat SPRM di Putrajaya kira-kira pukul 6 petang semalam.
Dalam laporan polis tersebut, timbalan pendakwa raya berkenaan menafikan tohmahan pegawai Imigresen itu kerana ketika kejadian yang didakwa berlaku di Mahkamah Sesyen, dua pegawai SPRM turut berada bersama beliau (timbalan pendakwa raya).
Difahamkan, pegawai Imigresen tersebut ketika itu didakwa atas pertuduhan menerima wang untuk melepaskan warganegara China yang tidak mempunyai dokumen yang sah di bawah Seksyen 165 Kanun Keseksaan.

Dalam laporan tersebut, timbalan pendakwa raya itu membuat aduan bahawa pegawai Imigresen berkenaan telah bersubahat dan berkomplot dengan Edisi Khas untuk memalukannya dan pihak SPRM.
Beliau turut mahukan polis menyiasat bagaimana laporan itu boleh terlepas kepada pihak Edisi Khas/Edisi Siasat.
Dua hari lalu, polis mengesahkan telah menerima laporan daripada seorang pegawai Imigresen yang mendakwa diugut oleh pegawai SPRM berkaitan kes yang dituduh di Mahkamah Sesyen Kota Bharu, Kelantan.
Pengesahan itu dibuat Ketua Polis Daerah Putrajaya, Asisten Komisioner A. Asmadi Abdul Aziz yang memberitahu, kes berkenaan telah dirujuk ke Jabatan Integriti SPRM untuk tindakan. – K! ONLINE


Rumah filem seram dijual RM12 juta
Oleh KOSMO!

13 Januari 2022, 8:30 pm
LOS ANGELES, CALIFORNIA – Sebuah rumah yang menjadi lokasi penggambaran filem seram klasik popular dari tahun 1984, A Nightmare on Elm Street telah  dijual pada harga AS$2.9 juta (RM12.1 juta), selepas diiklankan selama tiga bulan, lapor laman berita NPR kelmarin.
Meskipun dibayangi sebagai sebuah rumah berhantu, hartanah tersebut dianggap sebagai rumah idaman yang mempunyai tiga bilik tidur dan empat bilik mandi selain sebuah kolam renang dan rumah tamu.
“Ia merupakan sebuah rumah yang mempunyai rekaan kolonial Belanda dengan sentuhan moden,” demikian menurut keterangan pada iklan di laman lelongan Realtor.com.
Terletak di kawasan kejiranan Genesee Avenue di Los Angeles, rumah dua tingkat itu mula diiklankan untuk dijual pada Oktober tahun lalu pada harga permulaan sebanyak AS$3.5 juta (RM14.6 juta).
Sementara itu, hartanah tersebut turut dijual bersama sebuah rumah tamu yang menjadi popular selepas pelawak, Bo Burnham, membuat penggambaran bagi babak khas dalam drama komedi muzikal yang bertajuk Inside. – AGENSI


Lima individu ditahan miliki dadah
Oleh NOR AZIAH MAT NOH

13 Januari 2022, 8:19 pm
KAJANG – Seorang wanita antara lima individu ditahan kerana disyaki memiliki dadah dalam satu operasi dijalankan polis di sebuah premis dekat Saujana Impian, di sini malam tadi.
Ketua Polis Daerah Kajang, Asisten Komisioner Mohd. Zaid Hassan berkata, serbuan itu dijalankan sepasukan anggota dari Bahagian Siasatan Jenayah Narkotik Daerah Kajang pada pukul 10 malam.
“Siasatan awal mendapati kesemua suspek berusia dalam lingkungan 20 hingga 40 tahun.
“Hasil saringan awal ujian air kencing terhadap kesemua suspek didapati positif dadah dan mereka juga mempunyai rekod jenayah lampau berkaitan kes dadah,” katanya dalam satu kenyataan hari ini.
Jelas beliau, polis turut menemui satu bungkusan plastik disyaki dadah heroin dan sembilan bungkusan plastik syabu.
“Polis turut merampas kesemua bungkusan dadah tersebut yang dianggarkan bernilai RM7,127.

“Kes disiasat mengikut Seksyen 39(b) dan Seksyen 39(a)(1) Akta Dadah Berbahaya 1952,” ujarnya. – K! ONLINE


Ditipu penderma sperma, wanita enggan terima bayi dikandung
Oleh KOSMO!

13 Januari 2022, 10:28 pm
TOKYO – Gara-gara ditipu penderma sperma mengenai latar belakang pendidikannya, seorang wanita di Jepun  mahu  menyerahkan bayi yang bakal dilahirkan kepada orang lain untuk dijadikan anak angkat, lapor akhbar New York Post kelmarin.
Menurut laporan, wanita berusia dalam lingkungan  30-an yang identitinya tidak didedahkan itu sebelum ini menggunakan bantuan seorang lelaki agar dia dapat mengandungkan anak keduanya.
Dia bertindak demikian selepas diberitahu bahawa suaminya mempunyai masalah kesihatan.
Disebabkan itu, mereka menggunakan khidmat seorang ‘lelaki Jepun’ yang didakwa merupakan graduan dari Universiti Kyoto serta mempunyai kehidupan yang berjaya.
Bagaimanapun, selepas disahkan hamil  hasil daripada hubungan seks dengan lelaki tersebut, wanita berkenaan mendapat tahu bahawa dia sebenarnya merupakan seorang lelaki dari China, malah bukan graduan universiti.
Justeru itu, wanita tersebut menyaman lelaki berkenaan sebanyak 330 juta yen (RM12 juta) selepas mendapat tahu mengenai identitinya yang sebenar.

Dia juga ingin menyerahkan bayi yang dikandungnya kepada mana-mana individu untuk dipelihara kerana mengalami tekanan perasaan akibat pembohongan itu.
“Di Jepun, tiada sistem awam atau undang-undang bagi proses pendermaan sperma,” kata peguam wanita tersebut dalam satu sidang akhbar.
Tambah peguam tersebut, anak guamnya mengalami tekanan perasaan akibat kecaman yang diterima susulan keputusannya yang enggan menerima bayi tersebut.
“Dia mempunyai pemikiran yang sempit kerana menganggap anak seperti sebuah objek. Saya berpendapat adalah lebih baik sekiranya bayi itu diserahkan kepada individu yang boleh menjadi ibu atau bapa angkat yang baik,” kata seorang pekerja kebajikan kanak-kanak, Mizuho Sasaki. – AGENSI


Dua maut nahas motosikal rempuh kereta
Oleh ROHANA MOHD. NAWI

13 Januari 2022, 8:15 pm
MACHANG – Dua lelaki termasuk salah seorangnya warga emas maut dalam nahas melibatkan sebuah kereta dan motosikal di Kilometer 39, Jalan Kota Bharu-Kuala Krai di sini hari ini.
Kejadian pada pukul 12.30 tengah hari itu menyebabkan pesara guru, Ab.Hamid Shua’aib, 73, dan penunggang motosikal jenis Yamaha 125Z, Mohamad Faizuddin Shamsuddin, 27, meninggal dunia di lokasi kejadian.
Ketua Polis Daerah Machang, Deputi Superintendan Ganti Jimmy berkata, siasatan awal mendapati, Ab.Hamid yang memandu kereta jenis Proton Iswara sedang dalam perjalanan dari arah Machang ke Kota Bharu.
Menurutnya, semasa tiba di lokasi kejadian, warga emas itu dipercayai membuat pusingan U untuk menghala semula ke arah Machang.
“Pada masa sama, motosikal yang ditunggang Mohamad Faizuddin yang datang dari arah Machang ke Kota Bharu dipercayai hilang kawalan sebelum terbabas dan merempuh sebelah kanan kereta berkenaan.
“Insiden itu menyebabkan kedua-dua mangsa mengalami kecederaan parah pada beberapa bahagian anggota badan sebelum disahkan meninggal dunia di lokasi kejadian,” katanya ketika dihubungi Kosmo hari ini.

Menurut Ganti, kedua-dua mangsa dihantar ke Hospital Machang untuk proses bedah siasat dan kes disiasat mengikut Seksyen 41(1) Akta Pengangkutan Jalan 1987. – K! ONLINE


Zakar mengecil selepas dijangkiti Covid-19
Oleh KOSMO!

13 Januari 2022, 10:00 pm
LONDON – Seorang lelaki mendakwa mengalami masalah zakar mengecil selepas dijangkiti virus Covid-19, lapor akhbar Daily Star semalam.
Berdasarkan sebuah rancangan podcast bertajuk How to Do It, lelaki tersebut mendedahkan bahawa dia berasa terkejut apabila mendapati saiz zakarnya berubah sejurus selepas dibenarkan keluar dari hospital.
“Pada Julai tahun lepas, saya dijangkiti virus Covid-19 dan keadaan saya agak serius.
“Sebaik sahaja dibenarkan keluar dari hospital, saya mengalami masalah mati pucuk. Keadaan itu bagaimanapun kembali pulih dengan bantuan ubat-ubatan, namun saya berdepan dengan satu lagi masalah yang kekal.
“Zakar saya mengecil berbanding sebelum dijangkiti Covid-19. Kini, saiznya hilang sebanyak 3.8 sentimeter,” kata lelaki tersebut.
Sementara itu, dalam rancangan podcast yang sama, seorang pakar dijemput bagi memberikan pendapat mengenai masalah itu.

Pengarah Kesihatan Lelaki dan Kolej Urologi Albany, Charles Welliver berkata, keadaan itu boleh dialami akibat kerosakan pada vaskular selepas dijangkiti virus Covid-19.
“Masalah itu sering membuatkan saiz zakar mengecil. Bagaimanapun, terdapat banyak rawatan untuk mengubati keadaan tersebut,” katanya.
Sebelum ini, satu kajian yang dijalankan oleh Kolej Universiti London mendapati bahawa saiz zakar sememangnya boleh menjadi lebih kecil akibat kerosakan pada saluran darah.
Kajian tersebut mendedahkan kira-kira 200 individu yang dijangkiti virus Covid-19 mengalami simptom zakar mengecil. – AGENSI


Gelombang ketiga Covid-19 Indonesia bakal catat 60,000 kes sehari
Oleh KOSMO!

13 Januari 2022, 9:30 pm
JAKARTA – Pengarah Pencegahan dan Pengawalan Penyakit Berjangkit Kementerian Kesihatan Indonesia, Siti Nadia Tarmizi, meramalkan gelombang ketiga Covid-19 akibat penularan Omicron akan berlaku pada awal Februari ini, lapor laman berita Kompas, semalam.
Beliau menganggarkan kes Covid-19 di Indonesia akan meningkat sekitar 40,000 hingga 60,000 menjelang bulan hadapan.
“Pakar kesihatan meramalkan lonjakan kes sehingga 60,000 pada awal Februari berdasarkan kes yang semakin bertambah akibat varian Omicron,” katanya.
Namun begitu, Nadia meminta agar masyarakat tidak panik kerana kementerian kesihatan telah bersiap sedia dengan sebarang kemungkinan gelombang ketiga.
Dalam masa sama, beliau turut menegaskan bahawa pengambilan vaksin masih sangat relevan untuk mengekang wabak ini terutama selepas Presiden Joko Widodo mengumumkan suntikan dos penggalak percuma kepada semua rakyat.
“Jika yang sudah lengkap vaksinasi juga masih boleh dijangkiti apa lagi mereka yang belum menerima walau satu dos vaksin.

“Vaksin membantu agar gejala tidak serius dan terbukti menurunkan angka kematian serta kemasukan ke Unit Rawatan Rapi,” tegasnya. – Agensi


Perhilitan Terengganu terima laporan serangan harimau di Kemaman
Oleh NIK NUR IZZATUL HAZWANI NIK ADNAN

13 Januari 2022, 7:51 pm
KEMAMAN – Jabatan Perlindungan Hidupan Liar dan Taman Negara (Perhilitan) Terengganu memasang dua perangkap di sebuah kawasan ladang sawit di Kampung Air Putih di sini bagi menangkap harimau yang didakwa telah membaham lembu milik penternak.
Pengarah Perhilitan Terengganu, Loo Kean Seong berkata, perangkap dengan umpan anak kambing tersebut dipasang semalam susulan laporan penternak kampung tersebut yang mendakwa beberapa ekor lembu milik mereka mati diserang harimau.
“Kita baharu menerima aduan daripada penternak, lembu mereka menjadi mangsa serangan harimau beberapa kali sejak Julai tahun lalu.
“Serangan terakhir dikatakan berlaku bulan lalu. Perjumpaan bersama penternak haiwan, Ahli Dewan Undangan Negeri Air Putih, Ab. Razak Ibrahim telah dilakukan bagi mengatasi masalah serangan harimau,” katanya ketika dihubungi Kosmo! di sini hari ini.
Bagaimanapun, Kean Seong berkata, pihaknya masih belum pasti sama ada haiwan belang atau harimau kumbang yang bertanggungjawab melakukan serangan terhadap lembu ternakan itu.
Jelas beliau, ia disebabkan aduan yang dibuat penternak lewat dan tidak sejurus serangan berlaku.

“Sekiranya penternak membuat aduan terus siasatan boleh dilakukan dengan mudah berdasarkan corak serangan dan bangkai mangsa yang ditinggalkan.
“Siasatan jumlah sebenar lembu yang telah menjadi mangsa juga sedang dijalankan. Kita nasihatkan penternak dan pekerja ladang agar berhati-hati ketika melakukan aktiviti di ladang,” katanya.- K! ONLINE


Rencong perkukuh kawalan keselamatan perairan Sabah
Oleh IVAN AMIRUL

13 Januari 2022, 6:54 pm
PUTATAN – Kawalan keselamatan di perairan Sabah terus diperkukuhkan dengan penyerahan sebuah lagi kapal persisir pantai (LMS) terbaharu dinamakan sebagai Rencong.
Ditempatkan di Pangkalan Tentera Laut Diraja Malaysia (TLDM) Kota Kinabalu, Rencong adalah kapal LMS keempat selepas Kapal Diraja (KD) Keris, KD Sundang dan KD Badik yang ditauliahkan pada tahun lalu dan 2020.
Tiba di Pangkalan TLDM Kota Kinabalu pada 28 Disember tahun lalu, penyerahan fizikal Rencong telah dilaksanakan pada 18 Disember di Qidong, China dan bakal menerima pentaulihan pada 28 Januari ini.
Menteri Kanan Pertahanan, Datuk Seri Hishammuddin Tun Hussein berkata, Rencong bakal dikenali sebagai KD Rencong seterusnya akan menyertai Skuadron LMS Ke-11 yang berpangkalan di Pangkalan TLDM Kota Kinabalu sebaik sahaja ditauliahkan.
“Misi utama skuadron kapal ini adalah bagi menangkis ancaman asimetri, pengawasan kawasan operasi, rondaan Zon Ekonomi Eksklusif (ZEE), tugas-tugas sokongan kepada Military Operation Other Than War (MOOTW) serta sebagai platform sokongan kepada tugasan dalam keadaan aman, konflik mahupun perang.
“Keberadaan keempat-empat LMS di dalam negara khususnya di Pangkalan TLDM Kota Kinabalu hari ini cukup bermakna bagi TLDM kerana ia menandakan semua LMS sudah selesai diterima oleh TLDM dalam tempoh yang ditetapkan.

“Selain itu, TLDM kini boleh melaksanakan sepenuhnya perancangan menerusi LMS ini khususnya di bawah Program Transformasi 15 to 5 bagi mengukuhkan lagi kawalan keselamatan di perairan negara,” katanya ketika sidang media sempena Lawatan Kerja ke Markas 5 Divisyen, Kem Lok Kawi hari ini.
Mengulas lanjut, Hishammuddin memaklumkan TLDM turut bakal memanfaatkan keupayaan LMS bagi mengukuhkan lagi tahap keselamatan di kawasan perairan Sabah.
Menurutnya, ia termasuklah melalui peningkatan rondaan bagi menangani kegiatan jenayah rentas sempadan seperti kemasukan Pendatang Asing Tanpa Izin (PATI) melalui jalan laut serta menangani aktiviti lanun.
Dalam pada itu, beliau memberi jaminan kepada Ketua Menteri Sabah bahawa kesiapsiagaan Angkatan Tentera Malaysia (ATM) untuk meneruskan kerjasama rapat dengan kerajaan negeri serta setiap agensi berkepentingan menerusi Operasi Murni (Ops Murni) Sabah akan terus berada pada tahap tertinggi.
Hishammuddin berkata, ATM sudah diatugerak bukan sahaja untuk membantu memindahkan mangsa banjir ke kawasan selamat terutama Pusat Pemindahan Sementara (PPS) tetapi turut menghantar barang keperluan dan makanan serta membantu penyediaan makanan di PPS sejak hari pertama banjir melanda beberapa kawasan di Sabah termasuk Kota Marudu, Paitan, Beluran, Sandakan dan Telupid.
Sementara itu, ditanya mengenai pemalsuan sijil vaksinasi di negara ini, Hishammuddin menyifatkan tiada kompromi membabitkan kesalahan berkenaan sama ada membabitkan pemalsuan sijil vaksinasi atau sijil saringan ujian Covid-19. – K! ONLINE